فەلسەفەی ئازادیی! …. به‌شی سێیه‌م: – Denegkan\nفەلسەفەی ئازادیی! …. به‌شی سێیه‌م:\nbyکەمال\tSeptember 23, 2011\tفەلسەفە\nئازادی، زانین، هه‌لومه‌رجبه‌ندیی\nئێمە ئەو توانستەمان ون کردووە بە سادەیی سەرنجی شتەکان بدەین، بەسادەیی وسروشتی بیانبینین، مێشکمان پڕە لە کێشە و گیرە و کێشمە، لە بیر و لە مەراق و ترس، لە ئایدیا و پێشباوەڕیی ولایەنگیریی.\nئێمە ئەوەمان لە دەست داوه کە بێ ترس، بێ گومان، بێ بەستراوەیی سەیری شتەکان بکەین، ڕاستییە سادەکان بڵێین، کە درۆمان کرد بڵێین درۆ دەکەین، کە خەمبار بووین بڵێین ناشادین، کە ناڕازیبووین بلێین تووڕەین، کە نەمان ویست بڵێین: نا\nخۆناسین پێویستی بە رەگەزێکی سۆکراتی گرنگ هەیە: دەبێ بێ فیز و بێ هەوا بی، دەبێ خۆئاسایی و سادە بی، دەبێ هەمیشە نەزان بی: بزانی کە نازانی تا زانا و دانابی.\nگەر بڵێی: خۆم دەناسم و دەزانم- گەر بڵێی ئەوە ئاوایە و تەواو! مانای وایە تۆ گەیشتویتە دوا پلەی پرسی فێربوون دەربارەی خۆت، ناسینی خۆت و جیهان و ناتەوێ هیچی تر فێر بی، ناتەوێ بزانی کە نازانی.\nگەر خۆت لە خۆت نەکەیتەوە، خۆت لە بیر و بیرەوەری ئایدیا و نەریت و خووی کۆمەڵایەتی نه‌که‌یته‌وه که خۆت له بەراوردی و چاولێکەری کەسانی تردا ببینییه‌وە، ئەوە دیسانەوە تۆ ڕێگە لەوە دەگری خۆت بناسیت. کە لە زانینەوە یان بەخەیاڵی خۆت لە لوتکەی زانینەوە دەست پێ بکەیت، مانای وایە تۆ هەموو شتێکی نوێ لە ڕوانگەی کۆنەوە لێك دەدەیتەوە.\nدەزانم- نایەڵێ بیرکەیتەوە، ببینی، دایەلۆگ بکەی، گوێ بگری،\nدەزانم- پاڵت پێوە دەنێ بسەپێنی نەك بسەلمێنی،\nسەپاندن نە بیرکردنەوەیە، نە عەقڵ، نە دایەلۆگ، نە زانین.\nلایەنێکی ‘نازانم رەحەتی گیانم’ بیرکردنەوەیەکی فەلسەفی کوردانەی قووڵ دەردەبڕێ.\nزانین: بارکردنی رۆحە، قورسکردنی رۆحە بەو شتانەی ڕەحەت و ئاسوودەیی ناهێڵن.\nنازانم: گێڕانەوەی ئاسوودەیی و ڕۆحی تازەیی و هەستیارانەیە بۆ گیان، هۆش، ڕۆح.\nنازانم: پێشوازیکردنێکی دۆستانە و خۆشەویستانەی زانینی تازەیە، بیری تازەیە، جوانی تازەیە.\nکاتێ تۆ بە ئازایی و ئازادی جادووی هۆش و رۆح دەڕوانیتە شتەکان، شتەکان هەمیشە بە تازەیی دەبینی.\nبەڵام چۆن ئەو ئازادییەی چاو، مێشك، رۆح بەدەست دێنین؟\nهۆشمان لە لەحزەی بوونەوە تا لەحزەی مەرگ کەوتۆتە ژێر کاریگەری و پڕبوونی ئەو کەلتوور و ئایدیا و باوەر و نەریتانەی تێیاندا یان بۆیان لەدایك بووین.\nفێرکردن و پەروەردەی کۆمەڵەکەمان، جیهانەکەمان. سەدان ساڵە دین، نەتەوایەتی، چین، کۆمەڵایەتی، زمان، پەروەردە، زانستەکان، عادەت و نەریتەکان، هەلومەرجی ئابووری، سیاسەت، میدیا، پروپاگەندە، خێزان، کار، هاوڕێ و ئەزموونی جۆراوجۆری ڕۆژانە و بیرەوەری تاك و بەکۆمەڵی.\nهەموو ئەمانە رۆژانە مێشکمان پڕ دەکەن و دەیهاخنن و سنوورداری دەکەن، هێلی ڕەش و شین و سووری بۆ دادەنێن و دەیکەنە عەمباری خۆیان، بارهەڵگری کێشەکانیان، ئاراستەکراوی خواستەکانیان.\nبۆیە بە دەست خۆمان نییه، خواستمان نییه، هەموو وەڵام و کاردانەوەیەکمان مەرجدارە.\nئەمە سەرەتایەکی گرنگە.\nبه‌م فامکرنه، به‌م زانینه: خۆ-هوشیارییەکی گرنگ ده‌ردەبڕی.\nکەواتە تۆ ئاگاداری ئەوە هەی کە: خواسته‌کانت مەرجدارکراون، که تۆ هەلومەرجبەندکراوی؟\nئایا من هەلومەرج بەندم؟ ئەمە یەکەمین پرسیارە لەخۆتی بکەیت، پێش ئەوەی بپرسی: چۆن ئازادبم؟ چۆن هۆش و رۆحم ئازادکەم؟\nچۆن ئازاد دەبی کە نەزانی لەچی ئازاد دەبی، دەبێ لەچی ئازادبی؟\nبەڵێ: من هەلومەرج- بەندم.\nبەڵێ دەستم بەستراوە، هۆشم داگیرکراوە، هەست دەکەم کۆیلەی هەلومەرج و دەوروبەر و مێژووەکەمم!\nچۆن خۆت لە کۆیلایەتی هەلومەرج ڕزگار دەکەی؟\nڕەنگە تۆ قەت لەمانە ئازاد نەبی.\nگەر بشڵێی: بەڵێ دەتوانم ئەوە کار بۆ ئەوە دەکەم خۆم لەم کۆست و مەرجانە ڕزگار دەکەم، رەنگە تەنها خۆت بخەیتە ناو تەڵە و تۆڕی شێوەیەکی دیکەی هه‌لومه‌رجبه‌ندیی و کۆیلایەتی یەوە. ئایا تۆ بەراستی گەیشتویتە ئەو ئاکامەی کە: هەموو بیرەکانت، باوەڕەکانت، بۆچوونەکانت، سەرنجەکانت، هەوڵەکانت، بزاڤەکانت، پێوەندیەکانت، ئارەزوەکانت: هەلومەرج- بەندن؟ پیاسە دەکەیت و بەلای باخێکدا دەڕۆی دار هەنار و هەنجیر و دار مێوی ترێی تێدایە، هەنارەکان سوور دەچنەوە، هەنجیرەکان زەرد و پڕ، هێشووە ترێکان شۆڕ بوونەوە، ئایا دەیانبینی یان نایان بینی؟ ئایا تەنیا وەك ئارەزووی خواردن بیریان لێ دەکەیتەوە؟\nئایا هێشتا تۆ لە ناوەوە لەگەڵ خەم و مەراقەکانی خۆت پیاسە دەکەی، نە چاوی دەرەوەت بۆ دەکرێنەوە، نەهی ناوەوە.\nئایا دەیان بینی و دەستی تەمایان بۆ درێژ دەکەی؟\nئایا لێکدانەوەی بیری، زەینیی، زانستییان بۆ دەکەی؟ یان لە لەحزەی ئێستای ئەوان و خۆتدا زەماوەندێکی بینین، سەرنجدانی ئیستاتیکی و پێکەوە بوونی ڕۆحی ساز دەکەی؟\nموعجیزەی بوون قەت کۆتایی نایە.\nسیحری جوانی قەت سەرەتا و کۆتایی نییه.\nدنیای هەستییمان ئەوەندە پڕە، ئەوەندە دەوڵەمەندە، ئەوەندە بەخشندەیە، تەنێ داوای چاوی کراوە، مێشکی کراوە، رۆحی بێگەردمان لێ دەکا؟\nهوشیاری تۆ لە هەلومەرجەکان، لە سیستمەکان، لە ترادیشن و کۆنەوارەکان لە بارگرانییه‌کانی مێشک و خەمەکانی دەروون، لە ئەڵقەرێزەکانی ترس و گومان:\nئەم هۆشیارییە سەرەتای هەنگاونانتە بۆ ئازادبوونیان لێیان، سەرەتای گەرانەوەتە بۆ خۆت، بۆ دۆزینەوە و بەکارخستنەوەی وزە بەهێز و توانستە رۆحییە دەوڵەمەندەکانی ناوەوەت.\nدەستپێکردنی گەشتی خۆگێرانەوەیە کە بتەوێت هه‌لومه‌رجبه‌ندیی رێگات لێ نەگرێ ئەزموونێکی ئیستاتیکی و ڕۆحی هەنجیر و هەنار و هێشووە ترێکان بکەی: سەرنجیان بدە، دەستیان لێ بدە، لەگەڵیان بژی، هاوبەشی موعجیزەی بوون و فەراهەمبوونیان بە، زەماوەندی وەرزی بەردان و بەخشیشیان بگێرە. بیان بینە، هەستیان بکە، بۆنیان بکە، تامیان بکە، هاودەمیان بە.\nئەوانی دی خۆیەتی خۆت لە خۆت دادەماڵن، بە دواکەوتنی رێبەر و پێشڕەوو رێنیشاندەر: چاوەکانی تۆ لە بینینی حەقیقەتی رێیەکان کوێر دەکا.\nئەوە ئایدیۆلۆجیا و سیستم نییه پێت دەڵێ: تۆ برسی.\nبرسێتیەکە هی تۆیە، تۆ بە حەزی خۆت، خواستی خۆت مامەڵە لەگەڵ برسێتییەکاندا دەکەیت.\nئایا تۆ ڕازی کەسێکی دی کات و سات ڕادە و ئاستی برسێتییەکەتو تێرییه‌که‌ت دیاری بکا؟ بە ئارەزووی خۆی خواردنت بەدەمەوە بکات، پارووت بۆ بکا؟ بڵێ تێری و به‌س بخۆ، ئه‌مه بخۆو ئه‌مه مه‌خۆ؟ ره‌نگه ته‌نیا له کاتی نه‌خۆشیدا ئه‌مه به ده‌گمه‌ن روو بدات،\nناتوانن ئاست و ڕادە و کات و وەختی تۆ بۆ ئازادی و خۆشەویستی سنووردار بکەن.\nئازادی تۆ ئەوەیە کە خۆت دەتەوێ.\nخۆشەویستی تۆ ئەوەیە کە لەناخی خۆت دایە.\nخواستی ئازادی تۆ ئەوەیە چۆن پێشوازی لە ئازادی دەکەی، چۆن خۆشەویستی دەبەخشی.\nتۆ کە دوێنێ ئازاد بووی، مانای ئەوە نییه ئەمرۆش ئازاد دەبی، سبەینێش لەبەر دوێنێ ئازاد دەبیت. تۆ کە سبەینێ هیوای ئازادیت هەبێ یا بدەنێ، مانای ئەوە نییه ئازادی ئەمڕۆت، ئەم ساتەت، ئەم لەحزەیەت کپ کەی، دوایخەی، بیخەوێنی.\nئازادی وەك هەناسە دان هەموو دەمێ دەبێ بۆی بژی، پێی بژی، لەگەڵیا بژی.\nخۆشەویستی وەك برسێتی هەمیشەیی یە: دەبێ لە ناوەوەتدا هەستی پێ بکەی، وەڵامی بدەیتەوە، ئەوە بەکاردانەوە و وەڵامدانەوەت بۆ رەوشی برسێتی یە کەتۆ خۆت تێر دەکەی.\nتۆ بەپێی هه‌لومه‌رجبه‌ندیی خواستەکانت، وەڵامی هەر وێرانێک و تینوێتییەك و داخوازییەکی فیزیکی و هەستی و رۆحی دەدەیتەوە.\nدرێژەی هەیە ….\nPrevious دانیشتنی سەرۆکی هەرێم و رێکخەرەی بزوتنەوەی گۆڕان …\nNext میدیای ئه‌هلی و حیزبی له نێوان قه‌یران و پێكه‌وه‌ژیاندا


لە یادی سەد ساڵەی شۆڕشی ئۆکتۆبەردا ژنان و شۆڕش، پێشڕەوی و پاشەکشەکانیان – hkkurdistan\nHome6ئەرشیفی بابەتەکان6لە یادی سەد ساڵەی شۆڕشی ئۆکتۆبەردا ژنان و شۆڕش، پێشڕەوی و پاشەکشەکانیان\nلە یادی سەد ساڵەی شۆڕشی ئۆکتۆبەردا ژنان و شۆڕش، پێشڕەوی و پاشەکشەکانیان\nسەرنجتان بۆ هەردوو بەشی دوایین وتارم بەناونیشانی، لە یادی سەد ساڵەی شۆڕشی ئۆکتۆبەردا، ژنان و شۆڕش، پێشڕەوی و پاشەکشەکانیان. کە بەدوو بەش لە ژمارە 14 و 15 ی بڵاوکراوەی بۆپێشەوە بڵاوبۆتەوە.\nلە یادی سەد ساڵەی شۆڕشی ئۆکتۆبەردا\nژنان و شۆڕش، پێشڕەوی و پاشەکشەکانیان\nئەو گفتوگۆیانە لەخۆوە نەهاتوەتە ئاراوە، بنەماکەی دەگەڕێتەوە بۆ ئەنتەرناسیۆنالی دووەم، بەدوای ئەوەی هەندیک لە سۆسیال دیموکراتەکان دەبنە دوو باڵ و هەندێکیان پییانوادەبێت کە سۆسیالیزم قۆناغ قۆناغ بەدەست دیت و دەبێت لایەنگری لیبڕاڵ و بۆرجوازیەکان بکەین بۆ بە پیشەسازیکردن وەک هەنگاوێک بۆ بەدیهێنانی سۆسیالیزم، باڵەکەی تر پیوادەبێت کە دەتواندرێت بۆنمونە لە وڵاتێکی نیمچە فیۆداڵی وەک ڕوسیا شۆڕشی کریکاری بەئەنجام بگات. دەرئەنجام سۆسیال دیموکراتەکان دەبنە دوو بەش و لەڕوسیا بە مەنشەفیەکان و بەڵشەفیەکان ناودەبردرێن. بەلشەفیەکان لەلایەن لینینەوە نوێنەرایەتی دەکرێن. واتا ئەم بۆچونە لە ڕوسیا بنەمایەکی نزیکەی سێ دەیەی هەبووە تا کاتی شکستی شۆڕش. هەر ئەم بۆچونانەش رابەرانی کرێکاری و هەڵسوڕاوانی کۆمۆنیستی و شوڕاکانی دابەشکردوە. لەسەرەتای شۆڕشی ئۆکتۆبەری ساڵی 1917 بەشێک لە بەلشەفیکەکان پییانوادەبێت کە پیویستە شۆڕش لە وڵاتانی تر ئەنجامبدرێت بۆ ئەوەی فریای ڕوسیا بکەون، بەتایبەتی ئەڵمانیا کە وڵاتێکی پیشەسازیە، کاتێک دونیا پلان دژی ڕوسیا دەگێرێت و دەبێتە هۆکاری جەنگی ناوخۆ، پێیانوایە ئەوان ناتوانن لەم بارودۆخە خراپە کە برسیەتی باڵی بەسەر وڵات داگرتوە بەم پەلە پەلییە ڕوسیا سەنعەتی بکەنەوە. ئەگەر بەوردی سەیربکەین دەبینین ئاراستەی ئەم باڵەی شۆڕشی ئەڵمانیای بە فریادرەس دەزانی لەگەڵ باڵی بەسنعەتکردنی ڕوسیا هەمان پڕەنسیبە، بۆ هاتنەدی سۆسیالیزم پیویستمان بە پیشەسازیکردن هەیە. هەروەک لەسەرەوە ئیشارەتم پێدا کاتێک شۆڕش بەتەواوی شکست دەخوات لە سالی 1926 ەوە پلانی پێنج ساڵە دادەندرێت بۆ زیاتر بە پیشەسازیکردنی ڕوسیا، سەرمایە لەلایەن دەوڵەتەوە مانۆپۆل دەکرێت و ڕۆڵی شوڕاو سەندیکا کرێکاریەکان لاواز دەکرێت و هەموو دەسەڵات لەجیاتی خەڵک و شوڕاکان بۆ حیزب دەگەڕێندرێتەوە بە ڕابەری ستالین. لەوکاتەدا هەروەک چۆن لەگەڵ شکستی کۆمۆنەی پاریس هەموو کۆمۆنارەکان قەتل و عامدەکرێن هەمان شت لە ڕوسیا ڕودەدات و بۆ قەتل و عامکردنی شۆڕشگێڕان و ئەوکەسانەی کە پێ لەسەر بەئامانج گەیاندنی شۆڕش دادەگرن، بەڵام ئەوەیان بەشێوەیەکی شێنەیی ڕودەدات و پرۆسەیەکی چەند ساڵە دەخایەنێت.


کێ دەبێتە میراتگری قەڵەمڕەوی داعش؟\nYou are at:Home»شیکاری»کێ دەبێتە میراتگری قەڵەمڕەوی داعش؟\nBy nuche.net on\t 2017/12/30 شیکاری, گرنگ\nهێنری کسینجەر، وەزیری دەرەوە و راوێژکاری پێشووتری ئاسایشی نەتەوەیی ئەمریکا و یەکێک لە ناسراوترین ستراتیژیستەکانی ئەمریکا، لە گوتاڕیک بە ناونیشانی: سیستەم و بێ سیستەمی لە جیهانی لەحاڵی گۆڕان، کە لە سەر پێگەی کاپ ئێکس بڵاو بۆتەوە، تاوتوێی سیستەمی نوێی جیهانی کردووە.\nکسینجەر لە گوتارەکەی خۆیدا دەڵێت، لە ئورئاسیا و لە سنوورەکانی روسیا، سیستەمی جیهانی لە گەڵ گرتف بەرەوڕوویە، بەڵام ئەم سیستەمە لە رۆژهەڵاتی ناوەڕاست مەترسی دابەشبوونی لە سەرە.\nوەزیری دەرەوەی پێشووتری ئەمریکا جەخت دەکاتەوە، کە سیستەمی ڤێستفاڵیایی دوای جەنگی یەکەمی جیهان لە حاڵی هەڵوەشانەوەدایە.\nبە بۆچوونی کسینجەر، چوار وڵاتی عێراق، سوریا، لیبیا و یەمەن، سەروەری خۆیان لە دەستداوە و بوونەتە مەیدانی بەریەککەوتن و ململانێی ئەو گروپانەی، کە نیازی سەپاندنی هەژمۆنی خۆیان هەیە.\nکسینجەر لە درێژەی گوتارەکەیدا دەنووسێت: لە چەند ناوچەیەکی عێراق و سوریا، داعش خۆی وەک دوژمنی بێ بەزەیی شارستانییەتی سەردەم ناساندووە، لە وەها دۆخێکدا ئەم قسەیە، کە دەڵێت “دوژمنی دوژمنی ئێوە، دەتوانێ دۆستی ئێوە بێت، ئیدی هیچ مانایەکی نییە”.\nلە رۆژهەڵاتی ناوەڕاست، دوژمنی دوژمنی ئێوە، رەنگە دوژمنی ئێوە بێت. رۆژهەڵاتی ناوەڕاست بە هۆی ناسەقامگیری ئایدیالۆژیەکانی، جیهانی خستۆتە ژێرکاریگەری خۆیەوە. جەنگی جیهانی دەرەوە لە گەڵ گروپی تیرۆریستی داعش، دەتوانێ ئەم بابەتە بە باشی روونبکاتەوە. زۆربەی وڵاتانی ناوچەکە، لە ئێرانەوە بگرە تاکوو وڵاتانی عەرەبی، سەبارەت بە لەناوبردنی داعش کۆک و هاوڕان، بەڵام پرسیارەکە ئەوەیە، کە کام وڵات یان گروپ بڕیارە قەڵەمڕەوی داعشی وەک میرات بە نەسیب بێت؟هاوپەیمانیەکی سوننە؟ یان ناوچە و گروپێکی ژێر نفوز و دەسەڵاتی ئێران؟ وەڵامی ئەم پرسیارە گەلێک ئاڵۆزە، چونکە روسیا و وڵاتانی ئەندام لە ناتۆ، لایەنگری لایەنێک دەکەن.\nکسینجەر پێی وایە، ئەگەر قەڵەمڕەوی داعش بکەوێتە ژێر دەستی هێزەکانی ژێر پشتیوانی ئێران، هیلالێکی زەمینی لە تارانەوە تا بەیروت پێکدێت، کە ئەمەش واتای ئەوە دەگەیەنی، کە ئیمپراتوریەتی ئێران خەریکە شکڵ دەگرێت. ئەمە لە کاتێکدایە، کە لێکدانەوەکانی رۆژئاوا بە هۆی رەفتاری پێچەوانەوە و لە حاڵی گۆڕانی تورکیا، تا دێ ئاڵۆزتر دەبێت. تورکیا سەردەمانێک فاکتەرێکی پێکهێنەری هاوسەنگی لە نێوان وڵاتانی سێکۆلار و نوسخەی ئیسلامی ئایدیۆلۆژی هەژمار دەکرا.\nتورکیا بە رێگەی کۆنتڕۆڵی رێڕەوی پەنابەران لە رۆژهەڵاتی ناوەڕاستەوە بۆ ئەوروپا، شوێندانەری خۆی هەیە. هەروەها بە رێگەی گواستنەوەی نەوت و شتومەک لە سنوورەکانی باکوری خۆیەوە، پلانەکانی واشنتۆن تێکدەدات. پاڵپشتی تورکیا لە بزاوتی سوننەکان، وێڕای هەوڵەکانی بۆ لاوازکردنی سەربەخۆیی خوازی کوردەکان یەکانگیر بووە.\nلە لایەکی دیکەوە، رۆڵی نوێی روسیا لە سەر سیستەمی نوێ، کە بەرەبەرە لە دایک دەبێ، شوێندانەرە. بەم پێیە، رۆڵی روسیا لەبارەی کۆنتڕۆڵکردنی قەڵەمڕەوی داعش، تاقیکردنەوەیەکی یەکلاکەرەوەیە. یان ئەوەی، کە هەنگاوەکانی روسیا لە ژێر کاریگەری نۆستالژیای مێژوویی هەژمۆنی ستراتیژی ئەم وڵاتەیە؟ ئەگەر یەکەمیان دروست بێت،سیاسەتی هاوکاری رۆژئاوا لە گەڵ روسیا بنیاتنەر دەبێت.\nئەگەر دووهەمین دروست بێت، ئەوە دەبێ چاوەڕێی سەرهەڵدانی سەرلەنوێی کایەکانی شەڕی سارد بکەین. هەر بۆیەش، سیاسەتی روسیا لە بارەی کۆنتڕۆڵکردنی قەڵەمڕەوی داعش، تاقیکردنەوەیەکی گرنگە، رۆژئاواش لە بەردەم تاقیکردنەوەیەکی گەورەدایە. دونیای رۆژئاوا دەبێ بڕیار بدات، کە کامە ئەنجام لە گەڵ سیستەمی نوێی جیهانی یەکانگیر و بە قازانجە. هەروەها دەبێ بە چ شێوەیەک پێناسەی بکات. رۆژئاوا ناتوانێ تەنها بەرامبەر بە یەک بژاردە، کە لە سەر ململانێ و ریزبەندی مەزهەبی بنیات نراوە، خۆی بە دەستەوە بدات، چون لە نێوان خودی ئەم ریزبەندیە مەزهەبیەدا ناکۆکی و ناتەبایی بە فراوانی بوونی هەیە.\nپشتیوانی رۆژئاوا دەبێ بە ئامانجی سەقامگیری بێت. جیهانی رۆژئاوا دەبێ بەرامبەر بە هەر ریزبەندییەک، کە زۆرترین هەڕەشە لە سەقامگیری دەکات، بوەستێتەوە. هەروەها هەڵسەنگاندن و لێکدانەوەکانی دەبێ درێژماوە بێت و نابێت خۆی بە تاکتیکی کاتی ببەستێتەوە. ئەگەر رۆژئاوا بەبێ پلانێکی جیئۆستراتیژی بچێتە ناو ململانێکانەوە، بێ گومان پاشاگەردانی و بێ سەروبەریی زیاتر دەکات.\nئەگەر رۆژئاوا لە رووی مەفهومی و لە رووی راستییەوە، پاشەکشە بکات، زلهێزەکانی وەک چین و هیند، توانای ئیدارەدان و کۆنتڕۆڵکردنی پشێوی و ئەم پاشاگەردانیەیان لە ناوخۆ و بە درێژایی سنوورەکانی خۆیان نییە، وێڕای سوریاش بەرەبەرە پێگەی رۆژئاوا لێژ دەکەن و دەبنە جێگرەوە. ئەگەر ئەمە روو بدات، سیستەمی نوێی جیهانی، کە بۆ چەندین سەدەیە باڵا دەستبووە، لە بەریەک هەڵدەوەشێتەوە


مام جەلال چەند نهێنیەك لەسەر پەكەكە ئاشكرا دەكات | خواکوڕك\nحشدی شه‌عبی له‌ناو كه‌ركووك په‌لاماری ژنانی كورد ده‌ده‌ن 5 خوله‌ك ago\nمیدیاكانی سعودیه‌كان: کورد دەستبەرداری سەربەخۆیی نابێت. 17 خوله‌ك ago\nقه‌ره‌ته‌په‌ش نه‌دراوه به‌یه‌كێتی و له‌وێش ده‌ریان كرد 42 خوله‌ك ago\nHome کوردستانی مام جەلال چەند نهێنیەك لەسەر پەكەكە ئاشكرا دەكات\nدانەر: سەركان كوردستانیon: 2017/01/11 10:50 PM Views: 60\nلە گرتە ڤیدیۆیەك تاڵەبانی په‌كه‌كه به پیلانداڕێژه‌ر داده‌نێ تا توركیا هێرش بكاته سه‌ر خاكی باشووری كوردستان و هاوكات ئاماژه به‌وه‌ش ده‌كات كه په‌كه‌كه پێوه‌ندی له‌گه‌ڵ سه‌دام حوسێن هه‌بووه و هاوكاری له‌لایه‌ن حكوومه‌تی سه‌دام حوسێنه‌وه پێ دراوه.\nلە تۆمارێكی ڤیدیۆی دا كە دیمانەیەكی تاڵەبانیە لەگەڵ میدیایەكی بیانی، مام جەلال سەرۆككۆماری پێشووی عێراق و سكرتێری گشتی یەكێتی دەلێت په‌كه‌كه زۆر جار دەیەوێت لە رێگەی رۆژنامەنووسانی عێراق و تورکیا هەندێک مەبەستی خۆی بەدی بێنێت بۆ نموونە بە رۆژنامەنووسانی تورکیا دەڵێت ئەوەتا بنکە و بارەگاکانی من لە کوردستانی عێراقە و دەیەوێت بەم کارەی حکوومەتی تورکیا هان بدات هێرش بکاتە سەر خاکی باشووری کوردستان و بیانووی بۆ دروست دەکات و لەهەمان کاتدا پێوەنییەکانی نێوان کوردستانی عێراق و تورکیاش تێکبدات.\nهەر لەگرتە ڤیدیۆكەدا دەلێت، ئێمە هیچ جۆرە پاڵپشتییەکمان لە حکوومەتی تورکیا وەرنەگرتووە و بە هیچ شێوەیەک لە لایەن تورکیاوە پشتیوانی ناکرێین. ئێمە لە لایەن خەڵکی خۆمان لە کورستان پاڵپشتی دەکرێین و توانامان هەیە رووبەڕووی رژێمی بەعس ببینەوە،هەورەها دەلێت ئێمە کۆمەڵێک بەڵگەمان هەیە کە دەیسەلمێنن پارتی کرێکارانی کوردستان زیاتر لە سێ ساڵە پێوەندییان لە گەڵ حکوومەتی عێراقدا هەیە و لە لایەن سەدام حوسێنەوە پاڵپشتی دەکرێن و هەماهەنگی بەهێزیشیان لە نێوانیاندا هەیە له دژی كوردستانی عێراق.\nTags: پەكەكەتوركیارۆژنامەنووسی توركیمام جەلالیەكێتی\nرزگارعەلی: مەترسیەكانی سەر هەرێم وادەخوازێت پارتی‌ویەكێتی تەبابن


ئێران سووره له سه‌ر بژرادی بۆ باڵێۆزی نه‌ته‌وه یه‌کگرتووه‌کان\nئێران ده‌لێت جێگێرێکی تر له‌به‌ر چاو ناگرێت بۆ بژاردی چاوه‌ڕوانکراوی له نێردراور نوێ بۆ نه‌ته‌وه یه‌کگرتووه‌کان سه‌ره رای ئه‌وه‌ی له لایه‌ن وڵاته یه‌کگترووه‌کانه‌وه ڤیزای پێ نادرێت.\nکاربه‌ده‌ستێکی باڵای وه‌زاره‌تی ده‌ره‌وه‌ی ئێران له رۆژی شه‌ممه وووتی هیچ بژاردێکی جێگێری نییه بۆ حه‌مید ئه‌بو تالبی وه ئێران له رێگاێ میکانیزمی یاساییه‌وه له نه‌ته‌وه یه‌کگرتووه‌کان به دووا چووی کێشه‌ی رێگا نه‌دانی ڤیزه‌که‌وه ده‌کات.\nکاربه‌ده‌ستانی کۆشکی سپی ده‌لێن واشنتن نه‌ته‌وه یه‌کگرتووه‌کان و ئێرانی ئاگادار کردوه‌ته‌وه که وڵاته یه‌کگرتووه‌کان ڤیزه به‌و پیاوه نادات که ئێران ده‌یه‌وێت ببێته باڵیۆزی نوێ له نه‌ته‌وه یه‌کگرتووه‌کان.\nکاربه‌ده‌ستانی ئه‌مه‌ریکایی دژ به هه‌ڵبژاردنی ئه‌بو تالبی دان به هۆێ به‌شداربوونی له ده‌ست به‌سه‌راگرتنی باڵێۆزخانه‌ی وڵاته یه‌کگرتووه‌کان له ساڵی 1979 دا له تاران. ئه‌و ئه‌ندامێی گروپێکی خوێندکارانی موسڵمان بوو که بۆ ماوه‌ی 444 رۆژ 52 دیپلۆماتی ئه‌مه‌ریکاییان به بارمته گرت.\nئه‌بو تالبی ده‌لێت به‌شداربوونی له‌گه‌ڵ ئه‌و خوێندکاره موسڵمانانه ته‌نها سنووردار بوه به وه‌ڕگێڕان و وتو وێژکردن.


براک ئۆباما: ئه‌مه‌ریکا نزیکه له گه‌یشتن به ئامانجی سه‌ره‌کی شه‌ڕ له ئه‌فغانستان\nسه‌رۆک له ڕۆژی شه‌ممه ڕایگه‌یاند ئه‌و ئامانجه‌ی که دڵنیابین له‌وه‌ی ئه‌لقاعیده جارێکی دیکه هه‌رگیز نه‌توانێت ئه‌فغانستان بۆ هێرش کردنه سه‌ر ئه‌مه‌ریکا به‌کاربهێنێت دێته دی و شه‌ڕی ئه‌فغانستان تا کۆتایی ساڵی داهاتوو ته‌واو ده‌بێت.\nله ڕۆژی هه‌ینی سه‌رۆک ئۆباما له کۆشکی سپی له‌گه‌ڵ سه‌رۆکی ئه‌فغانستان حامید کارزایی کۆبووه‌وه بۆ تاوتوێکردنی ڕۆڵی داهاتووی ئه‌مه‌ریکا له ئه‌فغانستان. پاش کۆبونه‌وه‌که هه‌ردوو ڕێبه‌ر کۆنفرانسێکی هاوبه‌شی ڕۆژنامه‌وانیان ئه‌نجام دا.\nسه‌رۆک ئۆباما گوتی له‌گه‌ڵ هاوشانه ئه‌فغانییه‌که‌یدا له سه‌ر پلانێک ڕێککه‌وتوون بۆ ئاڵوگۆڕپێکردنی ئه‌رکی وڵاته یه‌کگرتووه‌کانی ئه‌مه‌ریکا له له‌شکرییه‌وه بۆ پشتیوانی کردن له‌م به‌هاره‌وه ، ئه‌مه‌ش چه‌ند مانگێک به‌ر له‌وه بوو که چاوه‌ڕوان ده‌کرا.\nسه‌رۆک ئۆباما گوتی پاش ئه‌وه سه‌ربازانی ئه‌مه‌ریکا سه‌نگی ده‌خه‌نه سه‌ر مه‌شق و ڕاهێنان، ڕێنیشاندان و یارمه‌تیدانی هێزی ئه‌فغانی.\nشایانی باسه له ئێستادا نزیکه‌ی 66 هه‌زار سه‌ربازی ئه‌مه‌ریکا له ئه‌فغانستانن و چه‌ند هه‌زار سه‌ربازی نێونه‌ته‌وه‌یش له‌وێن. چاوه‌ڕوان ده‌کرێت هێزی نێونه‌ته‌وه‌یی له کۆتایی ساڵی 2014دا کۆتایی به‌ر ئه‌رکه‌کانیان له ئه‌فغانسیان بهێنن.\nتا ئێستاش دیار نییه پاش کۆتایی ساڵی 2014 چه‌ند سه‌ربازی ئه‌مه‌ریکا له ئه‌فغانستان ده‌مێننه‌وه.


Latin: - Truffle\nEnglish: - Truffle\nکارگ دومەڵان، دومەڵان یان دومبەڵان، جۆرێک کارگی بە نرخە. دومبەڵان بە چەندین رەنگی وەک سووری پڕ ڕەنگ، خوەڵەمێشی، سپی، بەنەوش و رەش پەیدا دەبێ. بەڵام رەشەکەیان لەوانیتر بە تامترە. دومبەڵانی رەش و سپی لە هەموو ئەوانیتر گرانترن.\nدومەڵان لە رەستورانەکان و لە کارگەکاندا بۆ دروست کردنی خواردەمەنی و سۆس و رۆن و دەرمانسازیدا بەکار دێ.\nبەناودەنە کە کە ئۆستای چێشت لێنەری فەرانسە "ژان ئانتلم بریلا سوارین، ناوی "ئەڵماسی چێشتخانە"ی لە دومەڵان ناوە.\nدومەڵان نزیک ٣٠ سانیتیمتر لە بن عەرزەوەیە و نزیک ریشووی گیاکان دەرڕوێ. لە شێوازدا دومەڵان وەک پەتاتە وایە و گەورەییەکەی لە ئەندازەی فندقێک تاکوو رادەی پرتەقاڵیک دەبێ. دومەڵان لە شوێنی نەمناکدا دەڕوێ و لەبەر ئەوەی بە چاو نابینرێتەوە، سەگی تایبەتی هەن بۆ دۆزینەوەی ئەم جۆرە کارگانە کەڵکیان لێ وەردەگیردرێ. دومەڵانی کێوی رەنگی سپییە و ساڵی ٢٠١ نرخی کیلویەکی بە ٢٠هەزار تاکوو ٤ هەزار و پێنسەد دولاری ئامریکایی بوو. بەڵام ساڵی ٢٠٠٧ دومەڵانێکی سپی کە کێشەکەی ١ کیلو و نیو بوو، ریکۆردی نرخی ئەم جۆرە کارگەی لە جیهاندا شکاند و ئەویش لە لایەن خاون کازینۆیەکەوە بە ناوی ستانلی هو بە نرخی ٣٣٠ هەزار دولار کڕدرا.\nدومەڵان لە زۆر کۆنەوە خوەراکی مرۆڤ بووە بە جۆرێک کە لە سەر بەردەنووسەکانی سۆمەرییەکان کە باسی خواردنی دوژمنەکانیان دەکەن، ناوی دومەڵان هاتووە. هەروەها لە نووسینەکانی تئۆفراستوس لە سەدەی چوارەمی بەر لە زاییندا ناوی دومەڵان هاتووە.\nدومەڵان لە هەموو کوردستاندا دەست دەکەوێ بەتایبەتی لە ناوچە شاخاویی و نەرم و نمدارەکاندا و وەرزی کارگی دومەڵان لە کوردستان لە هێندێک ناوچەدا سەرەتای وەرزی بەهارە تاکوو ناوەڕاستی وەرزەكە یە.\nگوایە ٢٤٠ جۆرە دومەڵان هەیە و ٥٥ جۆریان لە وڵاتی ئیتالیادا هەن.\nئەمەش چەند خۆر دومەڵان\nسەیری دومبەڵان بکە.


کۆنگرەی ڕۆژنامەوانیی ھاوبەشی نێوان مێرکێڵ و کازمی - SAHAR KURDISH (Sorani)\nتشرینی یه‌که‌م 20, 2020 15:49 Asia/Tehran\n«مسته‌فا کازمی» سه‌رۆک وه‌زیرانی عێراق ڕۆژی سێ شه‌ممه، له‌کۆنگره‌یه‌کی رۆژنامه‌وانیدا له‌گه‌ڵ «ئه‌نگێلا مێرکێڵ» سەرۆکی ئا‌ڵمانیا رایگه‌یاند: عێراق به دوای ئه‌وه‌دایه سود له ئه‌زمونی ئا‌ڵمانیا له بواری ئابوری وه‌ربگرێت.\nبە پێی ڕاپۆرتی کەناڵی ئاسمانیی سەحەر بە گێڕانەوە لە میدیاکانی عێراق ،«مسته‌فا کازمی» سەرۆک وەزیرانی عێراق لە درێژەی گەشتەکەی بۆ ئەورووپا سەردانی ئاڵمانیای کردو لەپاش کۆبوونەەوە لەگەڵ سەرۆکی ئەم وڵاتە له کۆنگره‌یه‌کی ڕۆژنامەوانی دا له‌گه‌ڵ «ئه‌نگێلا مێرکێڵ» له به‌رلین، ڕایگه‌یاند:"هاتوم بۆ به‌رلین بۆ دوپاتکردنه‌وه‌ی پابه‌ندبونه‌کانی عێراق به زیادکردنی په‌یوه‌ندییه‌کان و هاوبه‌شیی به‌رده‌وام له‌گه‌ڵ ئه‌ڵمانیا.\nسەرۆک وەزیرانی عێراق جەختیشی کرد: به‌ناوی حکومه‌ت و گه‌لی عێراقه‌وه، ده‌ستخۆشییه‌کی گه‌وره بۆ ئا‌ڵمانیا ده‌که‌م به‌مه‌به‌ستی هاوکاریکردنی عێراق بۆ دژه تیرۆر.\nکازمی وتیشی: حکومه‌ته‌که‌ی به‌رنامه‌ی بۆ بنیاتنانه‌وه‌ی ئابوری به‌ناوی وه‌ره‌قه‌ی سپی ده‌ستپێکردوه، له‌و روه‌شه‌وه سود له شاره‌زایی ئا‌ڵمانیا له‌و بواره و بواری هه‌واڵگری وه‌رده‌گرێت، ئا‌ڵمانیا وڵاتێکی گرنگه و عێراقیش به‌دوای هاوبه‌شییه‌کی گرنگدا ده‌گه‌ڕێت.\nهاوکات، «ئه‌نگێلا مێرکێڵ»ی سەرۆکی ئاڵمانیاش رایگه‌یاند: هه‌ڵبژاردنی پێشوه‌ختە له عێراق که هیوامان وایه له مانگی حوزه‌یراندا ئه‌نجام بدرێت، ده‌بێته هۆی گه‌ڕاندنه‌وه‌ی متمانه بۆ سیسته‌می سیاسی گه‌لی عێراق.\nناوبراو وتیشی: ئه‌ڵمانیا به پلانێکی ئابوریی به‌رز و به‌هێزه‌وه پشتیوانی عێراق ده‌کات و له‌روی روبه‌ڕوبونه‌وه‌ی ڤایرۆسی کۆرۆناشەوه پاڵپشت و پشتیوانی عێراق ده‌بن و پێشوازیش له‌و هه‌نگاوانه ده‌که‌ن که له‌ئێستادا به‌مه‌به‌ستی چاکسازی گیراونه‌ته‌به‌ر.


مۆرینیۆ دەیەوێت دوو ئەرکی گرنگ بە ئیڕاهیمۆڤیچ بسپێرێت – یاریگانێت\nدەستپێك/ئەوروپا/مۆرینیۆ دەیەوێت دوو ئەرکی گرنگ بە ئیڕاهیمۆڤیچ بسپێرێت\nمۆرینیۆ دەیەوێت دوو ئەرکی گرنگ بە ئیڕاهیمۆڤیچ بسپێرێت\nکارۆخ ڕواندزی 2017/08/17\nجۆزێ مۆرینیۆ، ڕاهێنەری شەیتانە سوورەکان چاوەڕێی چاکبوونەوەی زلاتان ئیبڕاهیمۆڤیچی هێرشبەری یانەکەی دەکاتەوە و بڕیارە لەگەڵ گەڕانەوەی سوڵتان ئیبڕا دوو ئەرکی گرنگی پێ ڕابسپێرێت.\nڕۆژنامەی (ئندیبندت)ی بەریتانی بڵاویکردوەتەوە کە مۆرینیۆ لەگەڵ چاکبوونەوەی تەواوی ئیبڕا گرێبەستێکی کورتی لەگەڵ واژۆ دەکات تاکو یارییەکانی ئەم وەرزە تەواو بکات لە هەمان کاتیشدا دەیەوێت دوای تەواو بوونی ئەم وەزرە وەک یاریدەدەری خۆی کاری ڕاهێنانی پێ ڕابسپێرێت، بە گوێرەی ڕۆژنامەکە مۆرینیۆ کەسایەتی ئیبڕای زۆر بە دڵە بۆ ئەوەی بتوانێت کاریگەری ئیجابی بەسەر یاریزانە لاوەکانی یانەی شەیتانە سووەرکان هەبێت و ڕێنماییان بکات.\nئاشکرایە کە ئیبڕا تەمەنی 35 ساڵ دەبێت و پار ساڵ لە یاری ئاندەرلختی بەلجیکی تووشی پێکانی سەخت هات و چاوەڕێ دەکرێت، دوای نیوەی یەکەمی پرێمەر لیگ بۆ یاریگاکان بگەڕێتەوە و جارێکی دیکە درێسی سووری مان یۆنایتد بپۆشێت.


مامۆستایه‌ك: له پرۆژه‌ى خانوى مامۆستایانى كه‌لار زوڵممان لێده‌كرێت\n3/12/2019 1:09:41 AM\nبینراوه : 400\nكێشه و گرفته‌كانى یه‌كه‌ى نیشته‌جێبونى مامۆستایانى كه‌لار به‌رده‌وامه و پاش بڵاوكردنه‌وه‌ى ناوى سودمه‌ندبوانى زانكۆى گه‌رمیان، ناڕه‌زایه‌تى دروستبوه له‌وه‌ى به‌شێكیان به 11 خاڵ ناوى دانراوه و مامۆستا دیكه‌ش به 22 خاڵ ناوى له لیستی ئه‌وانه‌دا نیه كه یه‌كه‌ى به‌رده‌كه‌وێت.\nلیژنه‌ى رێكخستنى ناوى مامۆستایانى زانكۆى گه‌رمیان بۆ وه‌رگرتنى خانوى مامۆستایان، ناوى سودمه‌نده‌كانى بڵاوكردوه و پاش بڵاوكردنه‌وه‌شى له لایه‌ن مامۆستایانى دیكه‌وه ره‌خنه‌ى زۆرى ئاراسته كراوه به‌وه‌ى كه هه‌ندێك له مامۆستایانى زانكۆ به خاڵى كه‌مه‌وه بونه‌ته سودمه‌ندى پرۆۆژه‌كه، له‌كاتێكدا مامۆستایانى بنه‌ڕه‌تى و ئاماده‌یی دو ئه‌وه‌نده‌ى ئه‌وان خاڵیشیان هه‌یه و سودمه‌ندیش نابن.\nمحه‌مه‌د كه‌ریم، یه‌كێك له‌و مامۆستایانه‌ى ره‌خنه‌ى گرتوه و له په‌ره‌ى خۆى له فه‌یسبوك نوسیویه‌تى: زوڵمه به رۆژى روناك كه مامۆستا به 11 خاڵ و به سه‌ڵتى سودمه‌ندبوه و مامۆستاش هه‌یه له په‌روه‌رده به 22 خاڵ زیاتریش سودمه‌ند نه‌بوه.\nژماره‌ی سه‌ردان 2710757 میوان 40


ئاڵا شەكاوەكەی یەكێتی\n2020-06-21 13:49 146 جار بینراوە کۆمێنت\nیەك یەك سەیری دەموچاوی هەمووانم كرد، وردتر سەیری كڵاوو جامانە بەسەرەكانم كرد. بەملاو ئەولادا گەڕام. هێندەی چاوم گێڕا (ئەو)م نەدۆزییەوە. بۆیە وردە وردە دەنگی كوتە كوتی دڵم بەرزو بەرزتر دەبووەوە. هەندێك لەژێر سێبەری دارسپیندارەكان وەستابوون، هەندێكی تریش بێدەنگ لەلایەكەوە لەسەر چیچكان دانیشتبوون. بەشێكیش لەبەر هەتاوەكە وەستابوون، جارجارە ئارەقەی نێوچاوانیان دەسڕییەوە. لەسەری ئەو سەریشەوە مەلایەك لەبڵندگۆ خەمبارانە قورئانی دەخوێند. سەرم لێ شێوابوو نەمدەزانی ئەو هەموو خەڵكە بۆ كێ وا كۆبوونەتەوەو خەمبارن. ئازایەتی ئەوەشم تێدا نەبوو بپرسم. كاتێ كۆمەڵێ گەنجم بینی دەگریان. هەندێكیش ڕوو لەئاسمان لەخودا دەپاڕانەوە. زانیم هەواڵێكی جەرگ بڕ لەدەرگای دڵم دەدات. لەگەڕان و هەواڵ پرسین هیلاك و بێ ئومێد بووم بۆیە بێ ئیرادەی خۆم هاوارم كرد:\n–كوا ئاڵا هەمیشە شەكاوەكەی (ی.ن.ك) كوا، پیاوە جامانە بەسەرە خاكیەكە…كوا، كادیرە ماندووە دڵسۆزەكە…كوا، خۆشەویستەكەی (مام جەلال).كوا، كوا (مامۆستا مەلا محەمەدی بەحركە..؟ خۆ چەند ڕۆژێك بەر لەئەمڕۆ لەنەخۆشخانە سەردانمان كرد. ورە بەرزو خۆڕاگر، وتی: دڵنیابن چاكدەبمەوەو دێمەوە ناوتان.\nئەوانەی لەدەوروبەرم حەپەسان… هەندێك لە پڕمەی گریانیان داو هەندێكیش ئەبڵەق سەیریان دەكردم. وەك بڵێی زمانیان لەئاستی وەڵامدانەوەی هاوارو پرسیارە قورس و بێ وەڵامەكەی من نەتوانێت بێتە گۆ.\n*هەرزەكاربووم، تازە هەستی كوردایەتی لەگیانمدا دارە دارەی دەكرد. چرۆی خەبات و سیاسەت ڕۆژ لەدوای ڕۆژ لەهزرمدا نەش‌ونماو گەشەی دەكرد، رۆژانە بێ ماندووبوون سەرم بەهەموو چایخانەو گازینۆكانی هەولێردا دەكرد. هاوڕێكانم بەپرسیارو گفتوگۆ هەراسان كردبوو. لەو ساڵانەدا مرۆڤێكی باڵا مامناوەندی هەندێ لاواز، كڵاوو جامانە بەسەر، ڕووخۆش و هەست پڕ لەهیواو ئومێد. دەم بەخەندەو پێكەنین لەزۆربەی دانیشتنەكان حزوری هەبوو. هێمن و لەسەر خۆ ئارام ئارام ڕاكانی دەردەبڕی و گفتوگۆی دەكرد. ساڵان هات و ڕۆیی ئەو مرۆڤە لەلای من بوو بە یەكێك لەڕەمزەكانی خەبات و تێكۆشان. ماوەیەكیش رێنیشاندەرو لێپرسراوم بوو.\n*ڕاشكاوانە دەیڵێم: (مەلا محەمەدی بەحركە)و ژمارەیەك لەو تێكۆشەرە ونبوانەی تەمەنی ئەو، هەموو ژیانی خۆیان و ئیسراحەتی ماڵ و منداڵ و كەسوكاریان بە ڕێبازی سیاسی و شەخسی (مام جەلال) بەخشی. ئەوانە (جەلالی) عەیارە 24 بوون. بۆیە خۆشەویستی (مام جەلال) بوون. هەتا مامیش لەژیاندا مابوو، گەلێ هەواڵی دەپرسین و ئاگاداری ژیان و گوزەرانیان بوو، بەڵام بەداخەوە دوای نەخۆشكەوتن و كۆچی دوایی (مام) بێناز كەوتوون. بۆیە روو لەبرایانی بەڕێزم كوڕەكانی مام دەكەم كە ئەمڕۆ لەحكومەتی هەرێم و حزبدا دەستڕۆیشتوون.\n–دڵسۆزو وەفادارانی دوێنێی باوكتان فەرامۆش مەكەن، هەواڵیان بپرسن، تەلەفۆنیان بۆ بكەن، لەكاتی پێویست لایان لێبكەنەوەو جارجارە میواندارییان بكەن، خەرجیی چارەسەری نەخۆشییەكانیان لەئەستۆ بگرن.\nماڵئاوا، ئاڵا هەمیشە شەكاوەكەی (ی.ن.ك) ماڵئاوا، جامانە بەسەرەكەی مەڵبەندی هەولێرو مەكتەبی كۆمەڵایەتی. پیاوە بەورەو ماندوونەناسەكە.\n2020-09-13 16:19 107 جار بینراوە\n2020-09-06 15:26 100 جار بینراوە\nچیتان دەوێ ئەی بەزاز ئیعدامی سەعید قەزاز د.ئەرسەلان بایز\n2020-08-29 15:40 84 جار بینراوە


پێنج خۆراكی سیحری بۆ لەناوبردنی چەوری خوێن\nئەڵوەند كوێستانی 17/06/2022 - 08:30 هەواڵ/تەندروستی\nبۆ ئەوەی دڵێكی تەندروستت هەبێ و بۆڕییەكانی خوێن بە تەواوی لە چەوری كەڵەكەبوو پاك بكەیتەوە، كە بەرپرسن لە گواستنەوەو گێڕانەوەی خوێن بۆ ئەندامەكانی جەستە، پێویستە زۆر بە وریاییەوە چاودێری تەندروستیت بكەیت، چونكە جەڵتەو زۆر كارەساتی گەورەی لێ دەكەوێتەوە، لە خوارەوە پێنج خۆراكی سیحریتان پێ ئاشنا دەكەین، كە چەوری ناو بۆڕییەكانی خوێن ڕادەماڵێ و لە مەترسییەكانی كۆبوونەوەی چەوری دوورتان دەخاتەوە.\n1. سیر : دەنكێك سیر بخە ناو خۆراكی ژەمەكانت، ئەمە بە باشترین و خێراترین ڕێ دادەنرێ بۆ پاككردنەوەی بۆڕییەكانی خوێن، پزیشكان و زانایانی ئەڵمانیا دووپات لەوە دەكەنەوە، بە خواردنی سیر كۆلیستڕۆڵی خراپی ناو خوێن كەم دەبێتەوەو چەوری كەڵەكە بوو ڕادەماڵێ و دڵ تەندروست دەكات و لە مەترسییەكان دوورتان دەخاتەوە.\n2. هەنار : ڕێژەیەكی زۆر بۆلیفینۆل و ڤیتامین C و دژە ئۆكسید لە پێكهاتەی هەنار هەیە، یارمەتیدەرە لە بەرهەمهێنانی ئۆكسیدی نیتریك كە شادەماری دڵ و بۆڕییەكانی خوێن دەپارێزێ و ڕۆیشتنی خوێن خێرا دەكات، كە ئەمەش وا دەكات بۆڕییەكان پاك ببنەوە.\n3. ماسی سەلەموون : ڕێژەیەكی زۆر ترشە چەوری ئۆمێگا 3 ی تێدایە، هەوكردنی بۆڕی و مولوولەكانی خوێن لەناو دەبات و خوێن پاك دەكاتەوەو ئاستی كۆلیستڕۆڵی خراپ دادەبەزێنێت.\n4. زەردەچەو : بۆ خواردنەكانت زیادی بكە، چونكە دەبێتە یارمەتیدەرێكی بەهێزی پاككردنەوەی بۆڕییەكانی خوێن، ڕێ لە هەوكردن دەگرێ و سوڕی خوێن چاڵاك دەكات.\n5. زەیتی زەیتوون : زۆر بە سوودە بۆ دڵ و ڕێژەیەكی زۆر دژە ئۆكسیدو پێكهاتەی بۆلیفینۆلی تێدایە كە دڵ تەندروست دەكەن و كۆلیستڕۆڵی خراپ لە ناودەبات.


زایینی: ٠٨-٠٧-٢٠١٢ - هەتاوی: ١٣٩١/٠٤/١٨ - ١٣:١٦ تاران قه‌باره‌ی فۆنت:\nکوردستان میدیا: به‌بۆنه‌ی ٢٣مین ساڵیادی تیرۆری شه‌هید دوکتور قاسملوو و هاوڕێیانی، له ناوچه جۆراوجۆره‌کانی کوردستان، چالاکی به‌رینی ته‌بلیغاتی به‌ڕێوه چووه.\n١٧ی پووشپه‌ڕی ١٣٩١ی هه‌تاوی له شاری مه‌ریوان به بۆنه‌ی ٢٢ی پووشپه‌ڕ، ئاڵایه‌کی گه‌وره‌ی کوردستان له چیای "شه‌ڕگه"ی پشت گوندی "نێ"ی ئه‌و شاره هه‌ڵکراوه و لاوانی ئه‌و گونده به بڵاو کردنه‌وه‌ی تراکت و پووستێری تایبه‌ت ئەمەگداریی خۆیان له‌گه‌ڵ رێبازی دوکتور قاسملوو دووپات کرده‌وه.\nچالاکیی ئه‌ندامانی حیزب، رۆژی دواتر واته رێکه‌وتی ١٨ی پووشپه‌ڕ له‌لایه‌ن هێزه‌کانی رێژیمی ئیسلامیی ئێرانه‌وه کۆ کراونه‌ته‌وه.\n١٧ی پووشپه‌ڕی ١٣٩١ی هه‌تاوی ئه‌ندامان و لایه‌نگرانی حیزبی دێمۆکرات له ناوچه‌ی "شمشێر"ی سه‌ربه شاری پاوه، به بڵاو کردنه‌وه‌ی سه‌دان تراکت و پووستێری پێوه‌ندیدار به ٢٣مین ساڵـڕۆژی تیرۆری دوکتور قاسملوو و هاوڕێیانی په‌یامی ئه‌مه‌گناسیی خۆیان بۆ رێبه‌رانی شه‌هید و رێبوارانی ئه‌و رێگایه دووپات کرده‌وه.\nجاده‌ی سه‌ره‌کیی نێوان کرماشان ــ پاوه، کۆڵانه‌کانی ده‌وروبه‌ری قوتابخانه‌ی سه‌ره‌تایی، یانه‌ی وه‌رزشیی شمشێر، مزگه‌وتی جامیعه و زۆربه‌ی کۆڵانه‌کانی شمشێر، ناو ئه‌و شوێنانه‌یه که چالاکی ته‌بلیغیی تێکۆشه‌رانی دێمۆکرات تێیدا به‌ڕێوه‌چووه.\n١٣ی پووشپه‌ڕی ١٣٩١ی هه‌تاوی، ئه‌ندامان و لایه‌نگرانی حیزبی دێمۆکراتی کوردستانی ئێران به بڵاو کردنه‌وه‌ی تراکت و پووسته‌ری تایبه‌ت به ٢٣مین ساڵـڕۆژی تیرۆری دوکتور عه‌بدولڕه‌حمان قاسملوو و هاوڕێیانی، له نه‌غه‌ده چالاکی به‌ربلاو ته‌بلیغییان به‌ڕێوه‌برد.\nئه‌و شوێنانه که چالاکی ته‌بلیغییان تێدا به‌ڕێوه‌چووه بریتین له:\nگونده‌کانی گه‌ڵوان، قارنێ، شاوه‌له، بایزاوێ، جاشێران، خنخنه، زه‌لیلان، ده‌ربه‌ند، ئاڕنێ، قه‌ڵاتان، گۆرناوی، وه‌زنێ، حه‌ڵبێ، عه‌لیاوێ، نه‌رزیوێ، کویکان، یونسلیان، دیلان چه‌رخ، ماسوێ، دایماو، مه‌حمه‌شه.\n١٥ی پووشپه‌ڕی ١٣٩١ی هه‌تاوی، له گونده‌کانی خورینج، په‌سوێ، شیناوێ، سه‌رووکانێ و له سێ‌ڕێیانی "گرده‌بن" و "جه‌ڵدیان"، به‌بۆنه‌ی ٢٣مین ساڵیادی تیرۆری شه‌هید دوکتور عه‌بدولڕه‌حمان قاسملوو، له‌لایه‌ن ئه‌ندامانی حیزبه‌وه چالاکی ته‌بلیغی به‌ڕێوه‌چووه.\nهه‌روه‌ها له نێو شاری پیرانشار له کووی خه‌یام، کووی ئۆمید، که‌مه‌ربه‌ندی، فه‌له‌که‌ی کشاوه‌رز، شه‌قامی سه‌رده‌شت، کۆلانی ئیداره‌ی به‌رق، شه‌قامی مه‌لا ره‌زا، ده‌وروبه‌ری نه‌خۆشخانه، بازاری سیگار و که‌مه‌ربه‌ندی کۆنه‌خان.


لە کاتی هەبونی پەیوەندی لەگەڵ کەسێکدا پێویستە شێوازی رەفتار و مامەڵەکردنت بە شێوەیەکی بەئاگایانە بێت بۆ ئەوەی کەسی بەرامبەر لەدەست نەدەیت و پەیوەندیەکەتان بەردەوام بێت، گۆڤاری Femina هەندێک شێوازی مامەڵەکردنی بڵاوکردۆتەوە کە بە ئەنجامدانی پەیوەندی خۆت و هاوسەرەکەت تێکدەچێت و کۆتایی پێدێت.\nیەکەم: شاردنەوەی نهێنی لە کەسی بەرامبەر، دەربارەی خێزانەکەت، رابردوی خۆت یان هەرشتێک کە شایەنی وتن بێت و بشاردرێتەوە، چونکە پەیوەندی خۆشەویستی تۆ و هاوسەرەکەت لەسەر راستگۆیی بنیاد دەنرێت و شاردنەوەی نهێنی کاریگەری نەرێنی لەسەر بەردەوامی پەیوەندیەکەتان دەبێت.\nدوەم: بڕینی قسە بە هاوسەرەکەت و رێگە نەدان بە قسەکردنی، چونکە هیچ کەسێک ئامادەیی ئەوەی تیا نیە لەگەڵ کەسێک بێت کە گوێ بۆ قسەکانی نەگرێت.\nسێیەم: چاوەڕێی ئەوەی لێ بکەیت وەکو ئەکتەری فیلمەکان بێت، دەبێت ئەوە بزانیت کە بەشێکی زۆر لە فیلمەکان لە راستیەوە دورن و چاوەڕێی ئەوەی لێ مەکە بە هەمان شێوەی ئەوان هەڵسوکەوت بکات.\nچوارەم: باس کردنی هاوسەرەکەت بۆ خەڵکی بە نێگەتیڤی ئەو هەڵەیەیە کە زۆرێک لە خەڵکی دەیکەن، ئەگەر بەرامبەرەکەت رەفتارێک یان هەڵسوکەوتێکی هەیە و لای تۆ گونجاو نیە باشترە بە خۆی بڵێیت نەک لای چواردەورەکەت باسی بکەیت.\nپێنجەم: رق هەڵگرتن لە رەفتارەکانی رابردو و دوبارە باس کردنەوەی، ئەگەر هەر کێشەیەک لەنێوانتان رویدا لە ساتی خۆیدا گفتوگۆی لەسەر بکەن و کۆتایی پێ بهێنن بۆ ئەوەی دواتر باس نەکرێتەوە.\nئه‌م بابه‌ته 12206 جار خوێنراوه‌ته‌وه


ئەمەریکا داوا لە وڵاتان دەکات هاوڵاتیانی خۆیان ببنەوە ئەوانەی لەلایەن هێزەکانی سوریای دیموکراتەوە دەستگیرکراون\nوەزارەتی دەرەوەی ئەمەریکا داوای لە وڵاتان کردووە ئەو هاوڵاتیانەیان ببنەوە کە چەکداری داعش بوون و لە لایەن هێزەکانی سوریای دیموکراتەوە دەستگیرکراون.\nڕۆبەرت پاڵادینۆ جێگری گوتەبێژی وەزارەتەکە ئەمڕۆ دووشەممە لە ڕاگەیاندنێکدا نووسیویەتی:\n"ویلایەتە یەکگرتووەکانی ئەمەریکا پـێزانینی هەیە بۆ ئەو کارانەی هێزەکانی سوریای دیموکرات ئەنجامیان داوە لە بری هاوپەیمانێتی نێودەوڵەتی دژی داعش. هاوکاتی ئەوەی بە ئازایەتی و سووربوونی خۆیان ناوچەکەیان لە داعش ڕزگارکرد، بە سەدان چەکداری بیانی تێرۆستیشیان دەستگیرکردووە کە خەڵکی دەیان وڵاتانی جیهانن. بە تێکۆشانی ئەوان ئێستا داعش لاوازبووە و بەردەوامە لە لاوازبوون و لەگەڵ ئەوەشدا جیهان زیاتر پارێزراوبووە.\nسەرەڕای ئەوەی هێزەکانی سوریای دیموکرات ڕووبەڕووی دوژمنێکی دڕندە دەبوونەوە، بەڵام وابەستەیەکی ڕوون و ئاشکرایان هەبووە لە دەستگیرکردنی هەر تاکێکی ئەوانە بە سەلامەتی و بە شێوەیەکی مرۆیـیانە. وڵاتە یەکگرتووەکانی ئەمەریکا داوا لە وڵاتانی دیکە دەکات ئەم هاوڵاتیانەی خۆیان کە هێزەکانی سوریای دیموکرات دەسـتگیریان کردوون بیانبەنەوە و دادگایـیان بکەن، وە ستایشی هێزەکانی سوریای دیموکرات بکەن بۆ ئەو هەوڵە بەردەوامانەی دەیدەن لە پـێناو گەڕاندنەوەی ئەو چەکدارە تێرۆرستانە بۆ وڵاتانی خۆیان.\nسەرەڕای ڕزگارکردنی ناوچەکانی داعش کۆنترۆڵی کردبوون لە عێراق و سوریا، بەڵام هێشتا داعش جێی هەڕەشەیەکی گەورەیە، بۆیە کاری بە کۆمەڵ زۆر پـێویستە بۆ ڕووبەڕووبوونەوەی ئەم هەڕەشەیە کە جێی مەترسیـیە بۆ سەر ئاسایشی نێودەوڵەتی."\nجێی ئاماژەیە لە مێژەوە هێزەکانی سوریای دیموکرات داوا لە وڵاتان دەکەن ئەو هاوڵاتیانەی خۆیان ببنەوە، دەڵێن بوونەتە بارێکی گران بەسەر شانیانەوە.


ئایا ئەوەى بۆ پارێزگار كرا ئاسایى بوو؟ – Denegkan\nئایا ئەوەى بۆ پارێزگار كرا ئاسایى بوو؟\nبەرە بەیانى پێنج شەممە، 21 ى ئابى ئەمساڵ، هەڵەبجە جیاواز لە بەیانیەكانى تر گوزەى كرد، ئەو بەیانیە هەواڵى هاتنى جەنابى پارێزگار بۆ هەڵەبجە تەواوى خەڵكى شارى مەشغول كردبوو، سەرەنجام كاتژمێر نزیكەى 9ى سەرلەبەیانى دانا ئەحمەد مەجید پارێزگارى سلێمانى هاوڕىَ لەگەڵ شاندێكى یاوەرى گەیشتنە هەڵەبجە. بەر لە داغڵ بوون و لەدەروازەى ئەو شارەدا پیاو ماقوڵو زانایانى ئاینىو ریش سپیانى هەڵەبجەو گەنجانو ژنانو فەرمانگە حكومىو دامەزراوە حیزبیەكان نوێنەریان پێشوازیان لەو شاندەكرد. ئەگەرچى ئەوە بەئاسایى دەبینم وەلىَ تێبنى زۆرم لەسەر ئەم سەردانە هەیە بەرلەهەر شتێك دەبێت ئەوە بزانین دانا ئەحمەد مەجیدو تەواوى ئەوانەى لە پارێزگارى سلێمانى كاردەكەن وەك چۆن پارێزگارى سلێمانینو رۆژانە ئاساییە سەردانى گەرەكى بەختیارىو وڵوبەو سەرچنار بكەنو پێشوازى لەخەڵكى ئەو ناوچانە بكەن بۆ راپەراندنى كاروباریان ئاوهاش دەبێت سەردانیان بۆ هەڵەبجەو پێشوازیكردنیان بەئاسایى تەماشاكەین، دەبێت نەك بەهاتنى ساڵانەیان خۆشحاڵى دەربرین بەڵكە بەغیابى مانگانەو نەهاتنیان بۆ شارو لێنەپێچینەوەیان لەو روتینو گەندەڵیانەى لەسنورى دەستەڵاتیان گوزەر دەكات نارەزایى دەربڕینو وەبیریان بێنینەوە ئەم سنورەشمان بەشێكە لەدەستەڵاتى ئێوە، نكوڵى لەوە ناكەم بێشك ئەنجومەنى پارێزگارى سلێمانى لەم دوو ساڵەى رابردوودا كۆمەڵێك پرۆژەى خزمەت گوزارى باشى پێشكەش بەهەڵەبجە كردووە وەلىَ ئەبێت لەو راستیەش خۆمان نەشارینەوە ئەو دوو پرۆژەى جەنابى پارێزگار بەردى بناغەى دانان گۆمەڵگاى وەرزشیەكەیان ساڵانێكى زۆرە گەنجانو وەرزشكارانى ئەمشارە بەلێنیان وەرگرتووەو نەبوەتە راستى دەبێت وەك چۆن بەچەپڵەوە بەردى بناغەتان دانا ئاوهاش بەوردى چاودێرى بكەن نەبا لەخانەى لەبیرچونەوەدا پرۆژەكە لەبار بچێت.\nخەڵكى ئەمشارە زۆر رێز لەمیوان دەگرن و بەحورمەتەوە بەخێرهاتنى دەكەن وەلى ئەو لافیتەگەلەى لەهەڵەبجەدا بۆ پێشوازى پارێزگارو شاندى هاوڕێى بەئاسمانەوە سەمایان دەكردوو دیوارەكانیان داپۆشیبوو جێگەى تێرامانە، واى دەبینم تەنها پارەى ئەو لافیتانە بكرایەتە پرۆژەیەك خزمەتێكى باش بوو بۆ ئەمشارە بریندارانى چەكى كیمیاوىو پاشماوەى ئەو كارەساتە بەنوسینى لافیتە چارە ناكرێن و لەخەمى ئەوانەدا بوون خزمەتێكى مێژوو تۆمارى دەكات و وەك ئەولافیتانە كۆن نابێت كە ئێستا هەڵواسراون، بىَ پیلانى شار هەموو كەلەبەرێكى گرتووە تەماشاكە نوسینى لافیتەكان وەك كردنەوەى دوو پرۆژە لەیەك ساتدا بۆ گوندێك لە ئەنجامى بێپلانى و ئاگانەبوونى دامودەزگاحكومیەكان لەیەك ئاواها ئەمانیش دووبارە دەبنەوە زۆرى لافیتەكان ئەو دووبارە بوونەوەیەى خولقاندبوو نوسراوەكانى سەریان دووبارەبووبویەوە بۆنمونە دوو لافیتە بەتەنیش یەكەوە هەڵواسرابوون هەردوكیان لەسەریان نوسرابوو "بەگەرمى بەخێرهاتنى بەڕێز دانا ئەحمەد مەجید پارێزگارى …" بەبىَ ئەوەى لەناوەرۆكو مانادا جیاوازیان هەبێت تەنها ئەوەندە نبێت فۆنت و قەبارەى نوسینیان جودا بوو، بەكورتى ئەوەى ئەورۆژە بۆ پێشوازى پارێزگارو هاورێیانیان كرا شتێكى بێوێنەبوو وە بەوتەى زۆرێك لە هەڵەبجەییەكان ئەوە بۆ گەورە بەرپرسان نەكرا كە سەردانى ئەو شارەیان كردووە، بێگومان ئەمە خوێندنەوەى تایبەتى هەڵدەگرێت و پەیوەندى بە شتگەلێكەوە هەیە كە پێویستە لە سلكى ئیداریدا بونیان نەبێت و بەوردى ماڵەى لەتەكدا بكرێت.\nكۆبونەوەى هۆڵى ئەحمەد موختارو سەرنجدانێكى ورد\nكاتژمێر یانزە لەهۆڵى تاقیكردنەوەى خوێندنگاى ئەحمەد مختار پارێزگارو شاندەكەى لەگەڵ خەڵكى ئەو شارەدا كۆبونەوەو قسەو باس و گللەیەكان وەرگیران ئەوەى جێگاى سەرنجدان بوو كۆبونەوەكە بۆ قسەكردن بوو لەگەڵ هاوڵاتى و وەڵى پشكى شێر بەر بەرپرسان كەوت لەهەمووى سەیرتر تاكى كوردى بەرەدەوام قسە لەسەر گرفت و كەمى خزمەتگوزارى دەكات بەرپرسانیش ئەمانە هەمدیس دەلێنەوە، تەواوى بەرپرسە حیزبیەكان بەتایبەت دوو پارتى دەستەڵاتدار ئەو رۆژە قسیان لەسەر كەم خزمەتگوزارى هەڵەبجە بەتایبەت لە بوارەكانى "رۆشنبیرى، كشتوكاڵ، تەندروستى، گەشت و گوزار، كەم ئاوى…" كرد. ئێستا پرسیارى سەرەكى ئەمەیە كە خۆتان ئەزانن هەڵەبجە و كوردستان گرفتارى ئەم دەردانەن ئیدى بۆ چارەى ناكانە؟ بۆ ئێوەش وەك خەڵك ئەیڵێنەوە؟ ئایا تواناى چارەسەریتان نیە!؟\nلە تەواوى ئەو قسەو باس و گللەیانەدا كۆمەڵێك قسە كرا بەدڵى ئێوە نەبوو كەمێك شپرزى خستە كۆبونەوەكەوە ئەوەى گرنگە پێویستە ئەو قسانە هەڵوێستەى لەسەر بكرێتو لیژنەى لێكۆلینەوەى لەسەر بگیرێتو بزانرێت تاچەن راستن و چەندێكیان هەر قسەن، خەتەرە لە شارێكدا ئەو بۆچونانە لاى گەنجێك دروست بێت، هاوڵاتیەك هەبێت بەو شێوەیە بیربكاتەوە كە ئەوىَ رۆژىَ پێى هاتە ئاخافتن. لەهەموو ئەمانە گرنگتر بینینەوەى هەڵەبجەیە لە ئەجێنداى كارى ئەنجومەنى پارێزگاو پارێزگارى سلێمانى بۆ خزمەت و بوژاندنەوەى شارو كەمكردنەوەى گللەیو گازندەى هاوتیان، پێویستە سەردانى لەو شێوەیە دوبارە بێتو ئاسای ببنەوەو بەوردى لەلایەن ئەوانەى بەرپرسى كاروبارى ئەم وڵاتەن چاودێرى هەبێتو هەوڵى كەمكردنەوەو نەهێشتنى رۆتین و گەندەڵى ئامانجى سەرەكیتان بێت.\nPrevious لە خولەكێكدا 4 منداڵ گیان لە دەست دەدات\nNext کاتێک گۆرانی خاڵیده‌کرێته‌وه له عیشقه‌کانی دی


گریان ………… گریان – Denegkan\nگریان ………… گریان\nbyداستان\tOctober 16, 2008\tئەدەب\nكە هەستام خۆر چاوى لە زەوى دادەگرت , دوو كۆتر لەسەر دار نارنجە شەرمنەكەى حەوشەكەماندا پێكەنینیان بە سپێدە دەهات , دوواتر بەدەم گاڵتە و ڕامووسانى خۆرەوە هەڵفرینە سەر گوىَ سەوانەیەكى نیمچە بەرز و بە ئارامى نیشتنەوە , پاش كەمێك لەوێشەوە فڕین , بەڵام ئەمجارەیان نەمزانى بەرەو كوىَ , لە دڵى خۆمدا دەمگوت ..(دەبێت فڕیبێتن بۆ شوێنێك كە مرۆڤى لێوە دیار نەبێت , یان ڕەنگە وەكو شەوى پێشوى من فڕیبێتن بۆ دنیایەكى تر) ,هەر لە هەمان كاتدا و لەو بەرەبەیانى یەدا گوێم لە مقۆ مقۆ و دەنگە دەنگى دوو كرێكار بوو كە لەزەوى یەكەى تە نیشتماندا كاریاندەكرد , لە تۆنى دەنگیانەوە وا تێگەشتم كە لەوانەیە …….,\nبیرم نەچێت بەر لەوەى زۆرترقسەبكەم پێتان بڵێم كاتێك وەئاگا هاتم و بەتانیەكەم لە سەر ڕووم لادا , بڕیارى ئەوەمدا ئەو خەونەى شەو بینیبووم بینوسمەوە ……\nشەوێكى پایزە , دنیا كش و ماتە , شار خامۆشتر لە هەرشتێك كەنووستووە , تەنانەتۆز و وردەگەڵاى سەر شەقام و شۆستەكانیش بەدزى -بــــا-وە وەنەوزى خەو دەبیردنەوە ,باڵندە كێوییەكانیش بە دەم نركە نركەوە لە تاو وشكە سەرماى شەوانى پایز هەڵدەلەرزین , سەرباز و پاسەوانەكان بەردەم ژوورى گەورەكانیاندا تفەنگەكانیان لە سەر شانە و بیر لەوە دەكەنەوە چۆن بە ئەو موچەكەمەى مانگانەیان خێزان پێكەوە بنێن , لە كاتێكدا هێندەى نەماوە جگەرەكەى لا لێویان ئاگرەكەى بگاتە نزیك لێویان و ڕایان بچڵەكێنێت , لەم كاتەدا بڕواناكەم كەسێكى وا هەبێت لە مەرگى ڕۆژدا بە دەم هیواى مەرگى شەوە وە نە نوستبێت .\nلە لاڕێیەكى تاریكدا ڕاوەستا بووم , تەم و غوبار بەدەر لە دەست و چاوەكانم سەرتاپاى داپۆشیبووم , شتێكم لە نێوانى دەسەكانمدا گرتبوو , نەمدەزانى چیە ؟!, دوواتر بۆم دەركەوت كتێبێكى كۆنە , كتێبێكى گەورەى ڕەنگڕەساسى كاڵەوە بوو بوو ,وێنەى سەر بەرگى كتێبەكە هەمان ئەو وێنەیە بوو كە ئێوارانى زستانى پار لەگەڵ چەند هاوڕێیەكمدا لە شەقامى سالمەوە دەچووین بۆ ناو باخى گشتى و لە وێشەوە خۆمان دەگەیاندەبەدەركى سەرا و چاوێكمان بە سەر كتێبەكانى ئەو ناودا دەخشاند , هەڵبەتە لە یەكێك لەو ئێوارانەدا چاوم كەوتوە بە كتێبێك كە لەسەر بەرگەكەى دا كابرایەك لە سەر لاى ڕاست وەستابوو , وا دەردەكەوت لەش و لارێكى لاوازى هەبێت , بەڵام لە سەیر كردنى چاوانیدا شتێكى وات بەدى دەكرد كە هەندێكجار هەست بەترس و هەندىَ جاریش هەست بەئارامى بكەیت ,سەرم بەرز كردەوە و بینیم كوڕێكى گەنج چاوى بڕیوەتە كتێبەكەى دەستم و خەندەیەكى گاڵتە ئامێز بەلێوەكانیەوە خەریك بوو وشك دەبۆوە , دووبارە سەرم شۆڕ كردەوە بەسەر كتێبەكەى ناو دەستمدا , ئەمجارەیان چاوم چووە سەر سمێڵە گەورە تابیەتیەكەى كە زۆر لە لێو و لوتیەوە دەرچووبوو , دەتگوت ئەم كابرایە هەر لە هەڕەتى لاوییەوە كەیفى بى سمێڵ تاشین نەهاتووە و بڕیارى یەكجارى داوە كە بیهێڵێتەوە , كە مێكى دیكە لێم ڕووانى و تەماشایەكى تایتڵى كتێبەكەم كرد , بە فۆنتێكى ڕەشى گەورە نووسرابوو..( كاتێك نیچە گریا ) لەگەڵ خوێندنەوەى تایتڵەكەدا بەبىَ ویستى خۆم چاوەكانم هێواش …هێواش ڕێچكەى فرمێسكیان بەست و لە خاخیشمدا دڵم بە هەمان هێواشى یەوە دەگوشرا , چەندەها دیمەنى تراژیدى بە ناومێشكى كاسمدا دەهاتن و دەچوون ,\nهەستمدەكرد دڵۆپ … دڵۆپ خوێنى لەشم دەگۆڕا بۆ فرمێسك,ببورن هیچى وام لە یاد نەماوە كەوا خەریكە كاتى لە چیرۆكەكەدا بەسەر دەچێت ,تەنها ئەم چەند پرسیارە نەبێت كە لە بەرخۆمەوە دەمگوتنەوە.. (تۆ بڵێى چى واى لێكردبێت كە بگرى,بۆچى ئەم كابرایە سمێڵى هێندە گەورەیە ,دەبێت ئەم……. باس لە چى بكات,……..هتد؟!)\nهیچى وەهام دەربارەى ئەم كابرایە نەدەزانى ,تەنیا ئەوە نەبێت كە لەیەكێك لە ئێوارەكانى پایزدا لەگەڵ هاوڕێیەكمدا كە هەر ئەو ئێوارەیە ناسیبووم ,بەسەر پشتى ڕازەكانى یەكێك لە شەقامە بێ نازەكانى شاردا دەڕۆیشتین و قسەماندەكردوو ناو بەناوێكیش دەمان ڕووانییە دیمەنە سەر سوڕهێنەكانى پایز, لەناو قسەكانى ئەوى هاوڕێمدا باسێكى ئەم كەسەى بۆكردم و دەیگوت..(بەر لەوەى بمرێت لەلایەن پزیشكەكەیەوە داواى لێدەكرێت كە یاداشتی خۆى بۆ ژیان بنووسێت,بەڵام كاتێك ئەو دەست دەداتە پێًنووسەكەى تەواوى كاغەزەكەى بەردەستى پڕدەكاتەوە بە (دنیا هیچ نیە!),پزیشكەكەش كە چاوى بەو نووسراوە دەكەوێت هەر لەوێدا خۆى دەكوژێت) ,ئەم قسانەى ئەوى هاوڕێم,نهێنىیەكى سەیرى لەلابەجێهشتم , تەنانەت سەیرتر لە هەموو ئەو نهێنیی یانەى كە هێشتا ژیان بەوەنازانم تیایدا بدركێنم ,هەرلەبەر ئەمەشە بڕیارمداوە لەناو خۆمدا حەشاریان بدەم و بە چەند توێژاڵێك لە دڵم دایانبپۆشم ,ئەوى هاوڕێم ئەوەشى لاباس كردم كە پزیشكەكە بەرلەوەى خۆى بكوژێت گوتوویەتى…(ئەمە پێناسەى نیچەبێت بۆ ژیان ,ئیدى من بۆچى بژیم؟), بەڵام ڕوانینى من بۆ ئەو خۆكوشتنە زۆر لەوە هەستیارترە , كەڕەنگەلەم چەند دێڕەدا هەستى پىَ بكەن..\nكاتێك كە لە خەو هەستام , دوو دڵۆپ فرمێسكى پڕ نهێنى كە هەر دەتگوت كۆپى كراوى فرمێسكەكانى نیچەیە بە پێڵوى چاوەكانمەوە خۆیان هەڵواسى بوو , وەك ئەوەى چاوەڕوانى كرانەوەى چاوەكانم بووبێتن , بەڵىَ , كاتێك چاوم كردەوە هەردووكیان تكانە سەر ڕوومەتەكانم و لە گۆمى چەناگەمدا ئاوێزانى یەكدى بوون و تكانە سەر ئەو پەڕە سپى یەى كە لە شەوى ڕابردوودا تا درەنگانىَ بە سەریا چەما بوومەوە و هەر پەسپێتیش بە سەریدا خەوم لىَ كەوتبوو , تێكەڵ بوونى ئەو دوو دڵۆپ فرمێسكە و ڕژانیان بەسەر پەڕە سپیەكەدا هێمایەك بوو بۆ من تا خەونەكەم لە سەر هەمان پەڕە بنوسمەوە .\nPrevious دەركردنی گروپێكی چوار كەسی سەرلێشواو\nNext كەناڵى ئاسمانى (الرأی) بۆ وادەكات؟


ڕایەن ڕێینۆڵدز - ویکیپیدیا، ئینسایکڵۆپیدیای ئازاد\nدۆزینەوەی سەرچاوە: "ڕایەن ڕێینۆڵدز" – ھەواڵەکان · ڕۆژنامەکان · کتێبەکان · سکۆلار · جەیستۆر (ئەیلوول ٢٠٢١) (فێربە کەی و چۆن ئەم داڕێژەیە لابەریت)\nڕایەن ڕۆدنی ڕێینۆڵدز (لەدایکبووی ٢٣ی تشرینی یەکەمی ١٩٧٦) ئەکتەر، کۆمیدیان، و بەرھەمھێنەرێکی فیلمی ئەمریکییە. یەکەم کاری بریتی بوو لە ڕۆڵی سەرەکی لە ئۆپێرای سابوونی ھەرزەکاریی ھیڵساید (١٩٩١–١٩٩٣)، و چەند ڕۆڵێکی بچووکی ھەبوو پێش ڕۆڵی سەرەکی ۆە سیتکەمی دوو کوڕ و کچێک لەنێوان ١٩٩٨ بۆ ٢٠٠٠. ڕێینۆڵز لە چەند فیلمێکدا بەشداریی کردووە، وەک فیلمە کۆمێدییەکانی ڤان وایڵدەری فڕنامەی دەوڵەتی (٢٠٠٣)، لە چاوەڕوانیدا... (٢٠٠٥)، و داخوازییەکە (٢٠٠٩). ڕۆڵی درامیشی ھەبووە لە نێژراو (٢٠١٠)، ژن لە زێڕدا (٢٠١٥)، و ژیان (٢٠١٧)، ڕۆڵی سەرەکیی ھەبووە لە فیلمە ئەکشنەکانی وەک بڵەید: سیانەکە (٢٠٠٤)، گرین لانتێرن (٢٠١١)، ٦ لەژێر زەوی (٢٠١٩) و پێاوی ئازاد (٢٠٢١)، و ڕۆڵی دەنگیی ھەبووە لە ئەنیمەیشنەکانی کروودەکان (٢٠١٣)، توربۆ (٢٠١٣)، پۆکیمۆن: لێکۆڵەر پیکاچوو (٢٠١٩) و کروودەکان: سەردەمێکی نوێ (٢٠٢٠).\nڕێینۆڵدز لە پەخشکردنی دێدپووڵ ٢ لە ژاپۆن لە ٢٠١٨\n(١٩٧٦-١٠-٢٣) ٢٣ی تشرینی یەکەمی ١٩٧٦ (تەمەن ٤٥ )\nڤانکوڤەر، بریتش کۆلۆمبیا, کەنەدا\nسکارلێت جۆھانسن (ھاوسەرگیری ٢٠٠٨–جیابوونەوە ٢٠١١)\nبلەیک لیڤلی (ھاوسەرگیری ٢٠١٢)\nچێستەر ڕێینۆڵدز (باپیر)\nگەورەترین سەرکەوتنی بازرگانیی ڕێینۆڵدز لە فیلمی سووپەرھیرۆکانی دێدپووڵ (٢٠١٦) و دێدپووڵ ٢ (٢٠١٨) بوو، کە تێیدا ڕۆڵی کەسایەتیی سەرەکی دەگێڕێت. بەشی یەکەم چەند تۆمارێکی شکاند لەکاتی بڵاوکردنەوەیدا بۆ کۆمیدییەکی ئاڕ ڕەیتد و نواندنەکەی کردیە خاوەنی پاڵاوتن بۆ خەڵاتەکانی فیلمی ھەڵبژاردەی ڕەخنەگران و خەڵاتەکانی گۆڵدن گڵۆب.\nڕێینۆڵدز ئەستێرەیەکی وەرگرت لە پیادەڕێی ناوبانگی ھۆڵیوود لە ٢٠١٧. دوو جار ھاوسەرگیریی کردووە: لەگەڵ خانمەئەکتەر سکارلێت جۆھانسن لە ٢٠٠٨ بۆ ٢٠١١، و لە ٢٠١٢وە لەگەڵ خانمەئەکتەر بلەیک لیڤلی، کە لەگەڵیدا سێ کچی ھەیە.\n^ "Scarlett Johansson Opened Up About Marrying Ryan Reynolds at Just 23". glamour.com. Retrieved 2021-09-09.\n^ "Blake Lively and Ryan Reynolds's Relationship: A Complete Timeline". glamour.com. Retrieved 2021-09-09.\nویکیوتە، وتەی پەیوەندیداری بە ڕایەن ڕێینۆڵدز تێدایە.\nکۆمنزی ویکیمیدیا، میدیای پەیوەندیدار بە ڕایەن ڕێینۆڵدز تێدایە.\nڕایەن ڕێینۆڵدز لە بنکەدراوەی ئینتەرنێتیی فیلمەکان\nوەرگیراو لە «https://ckb.wikipedia.org/w/index.php?title=ڕایەن_ڕێینۆڵدز&oldid=904457»\nدواجار لە ١٧:٢٦ی ٦ی شوباتی ٢٠٢٢ دەستکاری کراوە\nئەم پەڕەیە دواجار لە ١٧:٢٦ی ٦ی شوباتی ٢٠٢٢ نوێ کراوەتەوە.


گەنج و ئاسایشی نەتەوەیی\nنارین به‌هات حه‌سیب\nساڵانێکە لە بواری باشکردنی گوزەرانی خەڵکدا لەناو دەزگا نێودەوڵەتییەکاندا کاردەکەم و بەهۆی نزیکیمەوە ئاگاداری بەشێک لە کێشەکانی گەنجانی وڵاتم. لەو ماوەیەدا هەر بەرپرسێکی حکومی یان حیزبی، دەسەڵاتدار و بێدەسەڵات، ئەکادیمی و خاوەنکارم دیتبێ، باسی کێشەی بێکاریی گەنجانم لەلا کردوون. بەشێکیان بێ بایەخ و بەشێکیان بە بایەخەوە گوێیان لێگرتووم و زۆرینەشیان ئاهی ساردی بێدەسەڵاتییان هەڵکێشاوە و هەر لە ڕێوە کۆتاییان بە بابەتەکە هێناوە.\nهەرچەندە تا ئێستا ئامارێکی دروست و سیستەماتیک لەبارەی قەوارە و ژمارەی بێکاران لە هەرێمدا، بەردەست نییە، بەڵام بە ئاماژەکاندا وا دەردەکەوێت کە نزیکەی 500 هەزار کەسی بێکارمان هەیە. سەرباری ئەوەش، ڕێژەیەکی زۆری دانیشتووانی هەرێمی کوردستان لە خوار تەمەنی 18 ساڵەییەوەن، واتا ژمارەی ئەو کەسانەی کە بەردەوام لەتەمەنێکی گونجاودا دەبن بۆ کارکردن، ڕۆژانە لە زیادبووندان! بەپاڵ ئەو لەشکرە سەدان هەزارییەوە ژمارەیەکی زۆر خەڵکیشمان هەن لەسەر داهاتی ڕۆژانە دەژیێن کە بەدڵنیاییەوە گوزەرانێکی جێگیرو بەردەوامیان نییە. هەڵبەتە زۆرینەی هەرە زۆری ئەوانەی کاریشیان هەیە، مووچەخۆری کەرتی گشتین و لە ڕوانگەی ستراتیژیی کارسازییەوە بە سیستمێکی پلان بۆداڕێژراودا تێنەپەڕیون.\nوێڕای ئەوەی مافی هاووڵاتییە کە گوزەرانێکی باش و شکۆمەندانەی هەبێت و ئەرکی لەپێشینەی حکومەتیشە خۆشگوزەرانی بۆ هاووڵاتی دابینبکات، دەبێ پرس و کێشەی بێکاری لە هەرێمدا، وەک پرسێکی هەرە لەپێشی ئاسایشی نەتەوەیی و لە ئاستی هەرە باڵادا لەبەرچاو بگیرێت. دەبێ بوونی ڕێژەیەکی بەرزی گەنج لە هەرێمی کوردستاندا، وەک سامانێکی پڕ بەهای نەتەوەیی و بەشێکی زۆر گرنگی ژێرخانی ئابووری تەماشا بکرێت. بەڵام بەداخەوە، بەم بارودۆخەی ئێستاوە، بوونی ژمارەیەکی زۆری گەنجی بێکار وەک بۆمبێکی بێدەنگ وایەو مەترسییەکی زۆر جددییە بۆ سەر ئاییندەی دوورو نزیکی سەقامگیریی کۆمەڵایەتی و کۆی پرۆسێسی حوکمڕانی لە هەرێمی کوردستاندا. ئەزموونی خۆماڵی و دەوروبەرمان پێمان دەڵێن، گەنجێکی بێکارو نائومێد، لەبارە بۆ ئەوەی لە ڕووی ئابووری و سیاسی و ئاسایشی نەتەوەییەوە دژی وڵات و میللەتی خۆی بەکار بهێنرێت. گەنجێکی پڕ لە وزە بەڵام بێکار و بێ هیوا ئەگەری هەیە لە تاوانی بچووک و گەورەوە تێوە بگلێ و دووچاری لادانی کۆمەڵایەتی ببێت و خۆی و خێزان و کۆمەڵگا تووشی بەدبەختی بکات. ئەمانە ئەگەرەکانی سەر ڕێی یەک گەنجی بێکارن، ئەدی پێشهات و ئەگەرەکانی سەر ڕێی سەدان هەزار هاوشێوەی ئەو گەنجە، چین ؟!\nئەم بابەتە هەتا ئێستا بەپێی پێویست نە باس کراوە و نە بە سیستم و پلان هەوڵی چارەسەرکردنی دراوە. بەخۆشحاڵییەوە دەبینم لەو ماوەیەی ڕابوردوودا چەندین کۆڕ و کۆبوونەوەو پانێڵ و پرۆگرامی تەلەفزیۆنی لەبارەی ئەم پرسەوە ڕێکدەخرێن. هیوادارم گومانەکەم لەجێی خۆی نەبێ، بەڵام پێدەچێ حزبەکان و لایەنە پەیوەندیدارەکان ئێستا ئەو ڕاستییە تاڵەیان لەلا ڕوونبووبێتەوە کە سەدان هەزار دەنگ وان لە دەستی گەنجی بێکاردا. بەو هیوایەی وروژاندنی بابەتی بێکاری و ڕەخساندنی هەلی کار، تەنها "ماکی هەڵبژاردن" نەبێت، بەڵکو ئەم بابەتە زۆر دڵسۆزانە بکرێتە بەشێک لە ستراتیژی کار و بەرنامەی حکومەت، چونکە هێشتاش زۆر درەنگ نییە بۆ چارەسەری کێشەکە.\nچارەسەرکردنی پرسی بێکاری و ڕەخساندنی هەلی کار، خواست و ویستێکی پۆڵایین و پلانێکی ستراتیژیی سەرتاسەری و یاساو ڕێسای نوێ و هەندێک بڕیاری ڕادیکاڵی پێویستە. بەو ئومێدەی بەرلەوەی رێمان بگات بە بنبەست و خاڵێک کە گەڕانەوەی نەبێت، لایەنی هەرە باڵای پەیوەندیدار لە ناو سیستمی حوکمڕانیی هەرێمی کوردستاندا، هاواری بێدەنگی گەنجانی بێکار ببیستێ.\nتێبینی: ئەم بابەتە ڕای کەسیی نووسەرە و پەیوەندیی بەو دامەزراوە نێودەوڵەتیەوە نییە کە کاری بۆ دەکات.\nپیشەگەری.. باشکردنی بژێویی گەنجان


مامۆستایه‌كی زانكۆی پۆلیته‌كنیكی سلێمانی توێژینه‌وه‌یه‌كی ئاست به‌رزی له گۆڤارێكی نێوده‌وڵه‌تیدا بڵاوكرده‌وه – زانکۆی پۆلیتەکنیکی سلێمانی\nمامۆستایەکی زانکۆی پۆلیتەکنیکی سلێمانی/ پەیمانگای تەکنیکی هەڵەبجە، توێژینەوەیەکی گرنگ لە گۆڤارێکی بەناوبانگی ئاست بەرزی نێودەوڵەتی بڵاوكرده‌وه،\nم.ڕافع حبیب أسکندر خاوه‌نی بڕوانامه‌ی ماسته‌ر و مامۆستای بەشی پەرستاری پەیمانگای ته‌كنیكی هه‌ڵه‌بجه، بە هاوبەشی تیمێکی پسپۆڕی توێژەرانی ئێرانی ، توێژینەوەیەکی گرنگ لە جۆرناڵی (Journal of cellular physiology)، سەر بە پەبلیشەری (Wiley)، بڵاودەکاتەوە.\n( Is it true that gut microbiota is considered as panacea in cancer therapy?).\nشایانی باسە ئیمپاکت فاکتەری ئەم جۆرناڵە بەناوبانگە نێودەوڵەتیە (3.923) ە کەئەمەش ئاستێکی زۆر باڵایە و کەمن ئەو توێژەرانەی کە لە زانکۆکانی کوردستانن و لە گۆڤاری هاوشێوەی ئاستبەرزی نێودەوڵەتیدا توێژینەوەکانیان بڵاودەکرێتەوە.\nبەشە ناوخۆیی زانکۆی پۆلیتەکنیکی سلێمانی و زانکۆی گەرمیان خرایە خزمەت کەرتی تەندروستییەوە


شاندێکی حکوومەتی عێراق سەردانی ھەرێمی كوردستان ده‌كات\n2021-01-11 [07:27 AM]\nبەڕێوەبەری ڕاگەیاندنی وەزارەتی پێشمەرگەی حکوومەتی ھەرێمی کوردستان رایگه‌یاند، بە مەبەستی گفتوگۆکردن لەبارەی چەند پرسێکەوە بڕیارە شاندێکی ئەمنیی حکوومەتی عێراق سەردانی ھەرێمی کوردستان بکات، لەوانە گفتوگۆکردن لەبارەی ناوچە کوردستانییەکانەوە.\nبەڕێوەبەری ڕاگەیاندنی وەزارەتی پێشمەرگەی حکوومەتی ھەرێمی کوردستان، لیوا بەکر فەقێ، راگه‌یاند ، بڕیارە شاندێکی ئەمنیی حکوومەتی عێراق سەردانی ھەرێمی کوردستان بکات و ئێمەش چاوەڕێی ھاتنی ئەوانین کە بێن سەردانی ھەرێمی کوردستان بکەن و بڕیارە لەسەر کۆمەڵێک پرس گفتوگۆ بکەین.\nده‌شڵێت ، مەبەستی ھاتنی ئەوان بۆ گفتوگۆکردنە لەبارەی ناوچە کوردستانییەکانی دەرەوەی ئیدارەی ھەرێمی کوردستان کە بڕیار دراوە ھەماھەنگی ھەبێت لەو ناوچانە و ژووری ھاوبەش ھەبێت و ھێزی ھاوبەش لە بازگەکان ھەبێت و گەڕانەوەی ھێزی پێشمەرگە بۆ ھەندێک شوێنی دیاریکراو، ئەوانە خاڵی جەوھەرین لە کاتی ھاتنی شاندەکە باس دەکرێن، بۆیە چاوەڕێی دوابڕیار دەکەین.


بارسای پیپ یان ڕیاڵەکەی زیزۆ.. – كوردسپۆرت\nسەرەكى/ ووتار/بارسای پیپ یان ڕیاڵەکەی زیزۆ..\nبارسای پیپ یان ڕیاڵەکەی زیزۆ..\nپرسیار لە گواردیۆلا کرا ئایا ڕیالی ئێستا هەمان بارسای سەردەمی تۆیە ؟؟ پیپ وتی ئەو پرسیارە بۆ ئێوە جێدەهێڵم و ئێوە بڕیاری لەسەربدەن.\nلەم ڕۆژانە ئەم بەراوردە زۆر دەکرێت لە نێوان بارسای پیپ و ڕیالی زیزۆ, گەر بچینەوە مێژوو دەبینین ڕیال لە ماوەی ١٠ ساڵ ٦٦ نازناوی ئەبتاڵی بەدەستهێنا, کە ئەو کات تیپی خەونەکان بوو بە ڕابەرایەتی دیستیفانۆ و پۆشکاش و خینتۆ و ئەفسانەکانی تر.\nبەڵام زروف و عەقڵیەت و شێواز و تاکتیکی ئەو سەردەمە زۆر جیاواز بوو لەگەڵ ئێستا, یاخود میلانەکەی سەردەمی ساکی, یان ئەنتەرى سەردەمی هیلینۆ هێرێرا باوکی ڕۆحی کاتیناچۆ, یان ئەیاکسی رینۆس میچێلز داهێنەری کورە شامیلەی هۆڵەندی.\nساکی و هێرێرا و میچێلز, سێ قوتابخانە و سێ شێوازی جیاواز بوون, نازناوەکانیان نزیک بوو لەیەکەوە\nڕیالی ئێستا هەموومان دەزانین تیپێکی نموونەییە لە هەموو ڕویەکەوە, بێگومان ئەمەش دوای هاتنی زیزۆ\nلەماوەی ساڵ و نیوێکدا شکاندنی ڕیکۆردێک بەوەی تاکە تیپە چامپیۆنس لیگ ٢ ساڵ لەسەر یەک بباتەوە تەبعەن بە ناوە نوێیەکەی واتا لە ١٩٩٢ تاوەکو ئێستا, ئەمە بە ڕاهێنەرە گەورە مێژوویەکانی وەک کاپیلۆ و کرۆیف و لیپی و هاینکس و ئۆتمار و ئەنشیلۆتی و ڤان گال و هەتا مۆرینهۆ و پیپ نەکرا, هەر لەبەر ئەمەیە لە ئێستادا بە تیپی خەونەکان وەسف دەکرێ و تەنها لەسەر پێوەری نازناو وا ستایش دەکرێ.\nبەڵام گەر كەمێك بگەڕێینە دواوە دەبینین تیپێ هەبوو بە ناوی بارسای گواردیۆلا, کە لە ٢٠٠٩ سەریهەڵدا, من وەک خۆم لە ژیانم تیپێکم نەبینیوە بەم ئاستە, بارسای پیپ هەم چێژ و یاری جوان و هەم ئاست و ئەنجام و هەمیش لوتکەی تاکتیکی لێ بەکاردەهات, تیپێک لە ڕووی هەموو شتێکەوە تەواو بوو بێ کەموکوڕی, هیچ تیپێک نیە لە ئێستادا بگاتە ئاستی تیپەکەی گواردیۆلا چونکە مێسیەکی تر و چاڤی و ئینێستا و ئەلڤێس و پیۆلێکی تر نیە لە تۆپی پێ, گەر لەگەڵ ڕای منی یان دژی ڕای منی ئەوە کێشەنیە, چونکە ڕۆژ لە ڕۆژهەڵاتەوە هەڵدێ و لە ڕۆژئاوا ئاوا دەبێت ئەمە شتێکی واقعیە و ناتوانین هەرگیز پێچەوانەی بکەینەوە, ئیتر بارسا لەگەڵ پیپ وەک ئەو نموونە وایە و هەرگیز ناتوانین پێچەوانەکەی بڵێین, بۆیە بارسای پیپ باشترین یانە بوو لە مێژووی هەموو سەردەمەکان و هەرگیز جارێکی تر دووبارە نابێتەوە, ئەلبەتە ئەوەش لە بير نەكەين رياڵى زيزۆ لە سەرەتايەو هەنگاو بۆ بنياتنانى تيپێكى هاوشێوە دەدات بەڵام لە ئێستادا ناتوانرێت بە تيپى بارشەلۆنەى پيپ گوارديۆلا بەراورد بكرێت.\nئا: عبدالرحمن محمد


یەکەمین گروپى خوێندکارانى زانکۆکانى کوردستان بەرەو وڵاتى چین بەڕێ دەکەون\nد.یوسف گۆران ڕایگەیاند: گرنگە خوێندکاران لە پاڵ بەدەستهێنانى زانست و زانیارى، شارەزایى ئەزمون و کەلتورى وڵاتان لە بەدەستهێنانى مەعریفە و پێشکەوتنەکان بن.\nئەو ڕاگەیاندنەى د.یوسف گۆران وەزیرى خوێندنى باڵا و توێژینەوەى زانستى، ڕۆژى سێ شەممە، ڕێکەوتى (١٢/٩/٢٠١٧) لە میانەى بەڕێکردنى خوێندکارانى زانکۆکانى کوردستان بۆ کۆمارى میللى چین هات.\nبەو بۆنەیەوە، لە مەراسیمێکدا، کە بەئامادەبونى د.یوسف گۆران وەزیرى خوێندنى باڵا و توێژینەوەى زانستى و، محمود حاجى ساڵح وەزیرى کاروبارى شەهیدان و ئەنفالکراوەکان و، مەولود باوە مراد وەزیرى گواستنەوە و گەیاندن بەوەکالەت و، فەلاح مستەفا لێپرسراوى فەرمانگەى پەیوەندییەکانى دەرەوەى حکومەتى هەرێمى کوردستان و ڕاوێژکارانى وەزارەتى خوێندنى باڵا و توێژینەوەى زانستى و، سەرۆکى ژمارەیەک لە زانکۆکانى کوردستان و بەڕێوەبەرە گشتیەکان و، (چاین لاپینگ) کونسڵى گشتى کۆمارى میللى چین لە کوردستان و نوێنەرى کۆمپانیاى هواوى و خوێندکاران لە هۆتێل ڕۆتانا بەڕێوەچو چەند وتارێک پێشکەشکرا.\nلەو بارەیەوە، د.یوسف گۆران وەزیرى خوێندنى باڵا و توێژینەوەى زانستى لە وتارێکدا دواى پیرۆزبایکردن لە خوێندکاران، سوپاسى کونسڵگەرى چین و کۆمپانیاى هواوى کرد، وتیشى ساڵى پار لەسەر پێشنیازى ئێمە یەکەمین گروپى خوێندکارانى زانکۆکانى کوردستان لەسەر بانگهێشتى کونسڵگەرى چین ڕەوانەى چین کران، بێگومان لە گەڕانەوەیاندا خوێندکاران دیدگا و تێڕوانینى تەواویان بەرامبەر بەچین گۆڕابوو، ئەوەشى دەسکەوتێکى گەورەیە بۆ خوێندکارانى کوردستان لەلایەک، لەلایەکى دیکەشەوە بۆ کۆمارى میللى چین کە پیشانى ئێمە و دنیاى دەدات، کە خاوەنى چ ئەزمونێکى دەوڵەمەندە، وەزیرى خوێندنى باڵا و توێژینەوەى زانستى ڕاشیگەیاند: بەسود وەرگرتن لەو ئەزمونە سەرکەوتوە ئەمساڵ و لە رێکەوتى (١٨/٤/٢٠١٧) ڕێککەوتنامەیەکمان لەگەڵ کۆمپانیاى هواوى چینى ئیمزا کرد بۆ ڕەوانەکردنى ژمارەیەک لە خوێندکارانى زانکۆکانى کوردستان بۆ کۆمارى میللى چین بۆ ڕاهێنان لە بوارى (ICT) لە کۆمپانیاى هواوى، بۆیە خۆشحاڵین ئەمساڵ لەپاڵ ڕەوانەکردنى دوەمین گروپى خوێندکارانى زانکۆکانى کوردستان بۆ ئاشنابون بەئزمون و کەلتورى پێشکەوتى کۆمارى میللى چین، لەهەمان کاتدا یەکەمین گروپى خوێندکارانى زانکۆکان بەپێیى ڕێکەوتنامەکەمان لەگەڵ کۆمپانیاى هواوى ڕەوانەى چین دەکەین بۆ ڕاهێنان لە بوارى (ICT).\nهەر لە وتارەکەیدا، وەزیرى خوێندنى باڵا و توێژینەوەى زانستى بەگرنگیەوە باسى لە ئەزمونى دەوڵەمەندى کۆمارى میللى چین کرد و وتى: تێڕوانینێکى نەرێنى بەرامبەر بەوڵاتانى ڕۆژهەڵاتى ئاسیا هەیە، بەڵام لە ڕاستیدا ئەوەى لە جیهان ڕودەدات جیاوازە، چونکە پێشکەوتنى ئابورى و تەکنەلۆژیا لە ئێستادا لە ئەوروپاوە بەرەو وڵاتانى ڕۆژهەڵاتى ئاسیا دەڕوا، پێشبینیش دەکرێ لە چەند دەیەى داهاتودا وڵاتانى ڕۆژهەڵاتى ئاسیا و بەتایبەت چین پێش ئەوروپا و ویلایەتەیەکگرتوەکان ئەمریکا بکەوێ، بۆیە گرنگە ناسین و ناساندنى ئەو وڵاتە بۆ ئێمە زۆر گرنگە، لەبەرئەوە دەبێ بزانین چۆن ئەو وڵاتە بەرەوام لە بەرەوپێشچوندایە و، لە کەم وڵاتى دنیا هەیە چین و کۆمپانیا چینیەکان وەبەرهێنانى تێدا نەکەن.\nبۆ ئەوەش د.یوسف گۆران ڕوو خوێندکاران ڕایگەیاند: گرنگە خوێندکاران لە پاڵ بەدەستهێنانى زانست و زانیارى، شارەزایى ئەزمون و کەلتورى وڵاتان لە بەدەستهێنانى مەعریفە و پێشکەوتنەکان بن، کۆمارى میللى چینیش خاوەن ئەزمونێکى ناوازەیەو دەکرێ سود لەو ئەزمونە وەربگرین بۆ بونیادنانى داهاتوى گەلەکەمان.\nلە کۆتایى وتارەکەشیدا سوپاسى کونسڵى کۆمارى میللى چین لە کوردستان و، نوێنەرى کۆمپانیاى هواوى لە ئێراق کرد، هیواى خواست پەرەى زیاتر بەو پەیوەندیانە بدەن بۆ ئەوەى سود و ئەزمون لە بوارە جیاکانى چین بۆ ئاوەدانکردنى کوردستان ببینن.\nهەر لە مەراسیمەکەدا، ، (چاین لاپینگ) کونسڵى گشتى کۆمارى میللى چین لە کوردستان و نوێنەرى کۆمپانیاى هواوى و نوێنەرى خوێندکاران وتەیان پێشکەشکرد، لە وتەکانیاندا باسیان لە لایەنە جیاکانى ئەو گەشتە زانستیە و گرنگیەکانیان کرد، پاشان لەلایەن لێپرسراوانى ئامادەبوەوە دیارى کۆمپانیاى هواوى بەسەر خوێندکاران دابەشکرا.\nواش بڕیارە لەسەرەتاى هەفتەى داهاتوە خوێندکارانى زانکۆکانى کوردستان کە ژمارەیان (٢٠) خویندکارە بەرەو کۆمارى میللى چین بەرێ بکەون، (١٠) لەو خوێندکارانە وەک دوەمین گروپ بۆ ساڵى دوەم لەسەر بانگهێشتى کونسڵگەرى چین دەچنە ئەو وڵاتە، مەبەستى سەردانەکەشیان بریتیە لە ئاشنابون بەکەلتور و ئەزمونى پێشکەوتوى ئەو وڵاتە، لەهەمان کاتدا (١٠) خوێندکارەکەى دیکەش بەپێیى رێکەوتنامەى نێوان وەزارەتى خوێندنى باڵا و توێژینەوەى زانستى و کۆمپانیاى هواوى دەچنە ئەو وڵاتە بۆ ڕاهینان لە بوارى (ICT).


چەندین كەس بە ناوی كۆمپانیا هاتوون مامەڵەیان لەگەڵ خەڵك كردووە و پارە و موڵكیان لێوەرگرتوون پاشان وەكو بەرزەكی بانان بۆی دەرچوونە و قۆڵی دەیان و سەدان خەڵكیان بڕیووە.\nلە ماوەی رابردوودا لە هەولێر بەناو كۆمپانیایەك ئۆفیسێكیان دانابوو، دەیان ئۆتۆمبێلی بارهەڵگریان بە ناوی كرێ لە خەڵك وەرگرتبوو، مانگانە بڕە پارەیەكیان بە خەڵك دابوو تاوەكو دەستی خۆیان دی بوو، دواتر فێڵیان لە سەدان کەس کرد،دواتر دەركەوت ئەو شوێنەی بە ناوی كۆمپانیا بانگەشەی كردووە هیچ دۆسێیەكی بە ناوی تۆماركردنی كۆمپانیا لای حكوومەت نەبووە.\nچەند جارێكی تریش بەهەمان ناونیشان و لە كاری تردا خەڵكی تر زیانی داراییان بەركەوتووە و فیڵیان لێكراوە و قۆڵیان بڕاوە،ئەوەش تەنها بۆ یەك هۆكار دەگەرێتەوە ئەویش نەبوونی هۆشیاری و بەدواداچوون نەكردن لەسەر ئەو شوێنەی كە سامان و دارایی خۆیان رادەست دەكەن.\nپێش ئەوەی مامەڵە لەگەڵ هەر كۆمپانیا و شوێنێك بكرێت حەق وایە سەرەتا لە وەزارەتی بازرگانی لە رێگەی تۆماری كۆمپانیاكان بەدواداچوون لەسەر ئەوە بكرێت ئەو كۆمپانیایەی هەیە تۆماری هەیە یاخود تەنها ناوە، چونكە بە گوتەی بەرپرسانی وەزارەتی دارایی و بازرگانی زیاتر لە 9 هەزار كۆمپانیا هەیە و وەهمین و هیچ نوێكردنەوەیەكی دۆسیەكەیان نیە.\nبەپێی رێنمایی حكوومەت ،ساڵانە دەبێت كۆمپانیاكان مۆڵەتیان نوێ بكرێتەوە و پشكنین بۆ شوێنیان بكرێت، لەگەڵ لێكۆڵینەوە لە بودجەی ساڵانەیان، هەروەها دەبێت پارێزەر و ژمێریاریشیان هەبێت و ئۆفیسیان دیار بێت،ئەگەر وانەبێت ئەوە كۆمپانیا سیفەتی وەهمی هەیە و شیاو نیە مامەڵەی لەگەڵدا بكرێت.\nبۆیە هەركاتێك ویستت یەک دینار یان یەک دۆلار یان كاڵایەك بدەیتە كۆمپانیایەك بۆ بازرگانی و مامەڵەكردن، دەبێت پێشوەختە لە تۆماكردنی كۆمپانیاكە و ئەوراقە فەرمییەكانی دڵنیا بێتەوە و بەدوایدا بچێت، كاتێك كار لەكارترازا ئەوكاتە خۆت ماندوو مەكە بڕۆیت بەدوای ئەوە بكەویت ئەو كۆمپانیا فەرمیە یاخودنا، چونكە ئەوكاتە هیچ كەڵك و سودێكی نیە.\nبۆیە ئەگەر خەڵك هۆشیار نەبن و چاوكراوە نەبن ، ئەوا بەردەوام فێڵێان لێ دەکرێ و زیانی گەورەیان پێ دەگەیەندرێت.


ئەمڕۆ رۆلان گارۆسە\n06:39 - 2022-05-22\nئەمڕۆ یەكێك لە گەورەترین و سەنجڕاكێشترین پاڵەوانێتییەكانی تێنسی سەرزەوی دەستپێدەكات ئەویش پاڵەوانێتی گراندسلامی رۆلان گارۆسە كە بە یەكێك لە چوار پاڵەوانێتییە مەزنەكە دادەنرێت.\nئەم پاڵەوانێتییە 2000 خاڵی لە ریزبەندی یاریزانان لەسەرە و لەسەر یاریگای گڵ لە شاری پاریس نزیك بورجی ئیفیل بەڕێوەدەچێت و بەهۆی زۆری ژمارەی خاڵەكانیشی چاوەڕێ دەكرێت گۆڕانكاری گەورە لە ریزبەندی یاریزانان دروست بكات.\nبۆ پاڵەوانێتی ئەمساڵیش لیژنەی رێكخەر كۆی خەڵاتە داریییەكانی زیادكردوە بۆ ئەوەی بتوانن ركابەری سێ پاڵەوانێتییە گەورەكەی تر بكەن لە رووی خەڵاتی داراییەوە كە 6 ملیۆن دۆلاری تر زیادكراوە و كۆی خەڵاتە داراییەكانی ئەمساڵ 66 ملیۆن دۆلار دەبێت.\nبەو پێیەش ئەو كوڕو كچە یاریزانەی دەبنە پاڵەوان لە پاڵ ئەو ژمارە زۆرەی خاڵەی لە ریزبەندی كە پێیان دەدرێت بڕی 3.5 ملیۆن دۆلاریس وەكو خەڵاتی دارایی دەبەنەوە و ئەو یاریزانەشی دەگاتە یاری كۆتایی 1.68 ملیۆن دۆلار وەردەگرێت و یاریزانانی قۆناغی پێش كۆتاییش خەڵاتەكەیان 914 هەزار دۆلار دەبێت.\nبەر لە یارییەكانی پاڵەوانێتییەكەش تیروپشك بۆ یارییەكان بەڕێوەچوو كە رووبەڕوبوونەوەی ئاگرین و قورس بەخۆیەوە دەبینێت و چەندین ئەستێرەی دیار كەوتونەتە یەك لاوەو تەنها یەكێكیان دەگاتە یاری كۆتایی.\nرافا نەداڵی خاوەن 21 نازناوی گراندسلام لە نێویاندا 13 نازناوی رۆلان گارۆس كە بەهۆیەوە بە پادشای سەر یاریگای گڵ دادەنرێت ئەركی زۆر قورس چاوەڕێی دەكات و بە ئەگەری زۆر لە قۆناغی چارەكی كۆتایی رووبەڕووی نۆڤاك جۆكۆڤیچ دەبێتەوە كە یەك رێڕەویان هەیە بۆ گەیشتن بە یاری كۆتایی.\nجۆكۆڤیچ دوای سەرەتا خراپەكەی لەم وەرزە بەم دواییە بە بەهێزی گەڕایەوە كە توانی ماستەرزی رۆما بباتەوە، بۆیە هەموو هەوڵێك دەدات بۆ پارێزگاری كردن لە نازناوەكەی كە ساڵی رابردوو بردیەوە، بەتایبەت كە شكست لە خاڵی زۆری ریزبەندی بێ بەشی دەكات.\nبراوەی ئەو دوو یاریزانە لە قۆناغی پێش كۆتایی رووبەڕووی براوەی كارلۆس ئەلكاراز و ئەلیكساندەر زڤیریڤ دەبنەوە، بەمەش لەو چوار یاریزانە ئاست بەرزە تەنها یەكێكیان دەگاتە یاری كۆتایی.\nئەلكاراز ئەم وەرزە بە ئاستی ناوازە دەركەوتوە و وەكو نادال و جۆكۆڤیچ ئاماژەیان پێداوە تا ئێستا باشترینی ساڵە و لە پاڵەوانێتی مەدریدیش دوای بردنەوە لە نادال و جۆكۆڤیچ گەیشتە یاری كۆتایی و دوای ئەوە بە بردنەوە لە زڤیریڤ نازناوەكەی بەدەستهێنا، بۆیە هەمووان چاوەڕێی ئەوەی لێدەكەن ركابەرێكی بەهێزی بردنەوەی رۆلان گارۆس بێت.\nلەلایەكەی تری ریزبەندی هەرچەندە دانێل میدڤیدیڤی دووەمی ریزبەندی دۆخی باش نییە دوای پێكانە دوو مانگیەكەی، بەڵام تیروپشك خزمەتی زۆری كرد كە دیارترین ركابەری بۆ گەیشتن بە یاری كۆتایی ئەندری رۆبلیڤ دەبێت.\nلەسەر ئاستی كچانیش بەهۆی ئەو رووداوانەی چەند ساڵی رابردوو لە پاڵەوانێتییەكانی گراندسلام روویداوە پێویست ناكات قسە لەسەر تیروپشك بكرێت چونكە لەماوەی چەند ساڵی رابردو پاڵەوانێتییەكانی رۆلان گارۆس بوونەتە شوێنی دەركەوتنی ئەستێرەی نوێ و یاریزانی نەناسراو نازناوەكەیان بردۆتەوە و براوەی ساڵی رابردووی ئەم پاڵەوانێتییەش كریچیكۆڤای چیكییە.\nئیگا شڤیۆنتیكی ئەستێرەی پۆڵەندی و پێشەنگی ریزبەندی جیهان پاڵێوراوی یەكەمە بۆ بردنەوەی نازناوەكە، ئەمەش بەهۆی ئەو ئاستە بەرزەی ئەم وەرزە پێی دەركەوتوە كە بەر لە بەشداری لە رۆلان گارۆس خاوەنی 28 بردنەوەی لەسەریەكەو بەهۆیەوە پێنج نازناوی لەسەریەكی بردۆتەوە.


2731 جار خوێندراوەتەوە\nرۆژنامەی نیویۆرک تایمزی ئەمریکی، بڵاویکردەوە، گومان دەکرێت نزیکەی ١٥٠ کەس لە بنەماڵەی پادشای سعودیە توشی کۆرۆنا بووبن.\nرۆژنامەکە بە پشت بەستن بە زانیارییەکانی دوو بەرپرس لە نەخۆشخانەی شا فەیسەڵ، کە تایبەتە بە چارەسەرکردنی بنەماڵەی پادشایی سعودیە، ئەوەی خستووەتەڕوو، لە ئەگەری توشبوونی ئەندامانی بنەماڵەی سعودیە بە ڤایرۆسی کۆرۆنا، نزیکەی ٥٠٠ قەرەوێڵەیان بۆ دیاریکراوە.\nئەو بەرپرسانە رایانگەیاندووە، تا ئێستا روون نیە چەند ئەندامی بنەماڵەکە توشی کۆرۆنا بوون، بەڵام داوایان لێکراوە ئامادەکاریی بکەن بۆ پێشوازیکردن لە ئەندامانی دیاری ناو خێزانەکە، کە لە تەواوی سعودیەوە بۆ نەخۆشخانەکە دەگوازرێنەوە.\nپزیشکێک لە نەخۆشخانەی شا فەیسەڵ، بە رۆژنامەکەى وتووە، ئاگادارکراونەتەوە لەوەی کەسە توشبووەکان نزیکن لە بنەماڵەی پادشای سعودیەوە، فەیسەڵ بەندەر عەبدولعەزیز شازادەی سعودیە کە ئەمیری شاری ریازە، یەکێکە لە توشبووەکان کە بۆ یەکەی چاودێری ورد گواستراوەتەوە.\nرۆژنامە ئەمریکیەکە ئەوەشی ئاشکراکردووە، شا سەلمان لە کۆشکێکی نزیک لە شاری جددە خۆی کەرەنتینە کردووە، هەروەها محەمەد بن سەلمان شازادەی جێنشینی سعودیە لەگەڵ ژمارەیەک وەزیری وڵاتەکەیدا لە ناوچەیەکی دابڕێندراو لە کەناراوەکانی دەریای سوور، خۆیان کەرەنتینە کردووە.\nتا ئێستا دوو هەزار و ٩٣٢ حاڵەتی توشبوون بە ڤایرۆسی کۆرۆنا تۆمارکراون، لەو ژمارەیەش ٤١ کەس گیانیان لەدەستداوە و ١١٨ کەسی دیکەش چاکبوونەتەوە.


ژنێـکی کریسچیانی میسری له به‌رده‌م کڵێسـای قبتیـیه‌کان له ئه‌سکه‌نده‌ریـیه ده‌گری، شه‌ممه 1 ی یه‌کی 2011\nگه‌واهده‌ران ده‌ڵێن به‌لانی که‌م بیست و یه‌ک که‌س کوژراون و ده‌یانی تریش بریندارن ، به‌هۆی هێرشێکی خۆکوژیه‌وه بۆ سه‌ر کڵێسایه‌کی قیبتیه‌کان. پشێوی نێوان کریسچیانه‌کان و موسڵمانه‌کان له میسر و له عێراقیش له زۆری داوه، وه‌ک ئێدوارد یه‌رینیان ، په‌یامنێری ده‌نگی ئه‌مریکا له قاهیره، باسی ده‌کات له پاش ئه‌و هه‌ڕه‌شانه‌ی ڕێکخراوه تێرۆرکاریه‌که‌ی ئه‌لقاعیده له کریسچیانه‌کانی کردووه.\nئاگر کوژێنه‌وه‌کان خه‌ریکی کوژاندنه‌وه‌ی ئه‌و ئاگره بوون که به‌ربووبووه چه‌ند ئۆتۆمبێلێک ، له پاش ته‌قینه‌وه‌که‌ی ده‌ره‌وه‌ی کڵێسایه‌کی قیبتیه‌کان ، له شاری به‌نده‌ریی ئه‌سکه‌نده‌ریه.\nپیاوێک که به‌هۆی ته‌قینه‌وه‌که‌وه ده‌م و چاوی سوتابوو باس له ڕووداوه‌که ده‌کات و ده‌ڵێت کاتێ له کڵێساکه هاتۆته ده‌رێ ته‌قینه‌وه‌که ڕویداوه و به‌هۆی هێزی ته‌قینه‌وه‌که‌وه گێژ بووه.\nوه‌زاره‌تی ناوخۆی میسر ڕاگه‌یاندنێکی بڵاو کردۆته‌وه و تیایدا هاتووه، هێرشبه‌رێکی خۆکوژ ته‌قینه‌وه‌که‌ی ئه‌نجام داوه و لێکۆڵینه‌وه به‌راییه‌کان وایان نیشان داوه ، ئه‌و که‌ره‌ستانه‌ی بۆمبه‌که‌یان لێ دروست کراوه ، که‌ره‌سته و که‌ل و په‌لی ناوخۆیی بوون.\nهه‌ر له‌و ڕاگه‌یاندنه‌دا ئاماژه‌ش به‌وه کراوه که ته‌قینه‌وه‌که ، ته‌قینه‌وه‌ی ئۆتۆمبێل نه‌بووه ، وه‌ک له ڕاپۆرته به‌راییه‌کاندا باسکرابوو.\nنه‌شئه‌ت هیلالی ، جێگری وه‌زیری ناوخۆی میسر داوای له وڵاتیانی میسری کرد یه‌کگرتوو بن.\nهیلالی ده‌ڵێت ته‌قینه‌وه‌ی له‌و شێوه‌یه له زۆر وڵاتی سه‌رانسه‌ری جیهاندا ڕووده‌دات، به‌ڵام ئه‌وه‌ی ئێستا گرنگه ئه‌وه‌یه، هه‌موو ئاینه‌کانی ناو میسر یه‌کگرتوو بن له پاش ئه‌و ته‌قینه‌وه‌یه‌ی ڕویداوه ، تا ڕێ له ڕوودانی توندوتیژی زیاتر بگیرێت.\nگه‌واه ده‌ران ده‌ڵین کریسچیانه قیبتیه توڕه‌کان ، له پاش ته‌قینه‌وه‌که هه‌وڵیان دا هێرش بکه‌نه سه‌ر مزگه‌وتێک له‌وبه‌ری کڵێساکه‌وه و شه‌ڕیش ڕوویداوه و زیانیش هه‌بووه.\nحوسنی موباره‌ک ، سه‌رۆکی میسر ده‌سبه‌جێ ئیدانه‌ی ته‌قینه‌وه‌که‌ی کردووه و داوای له میسریه‌کان کردووه ، خۆیان له جیاوازی تایفه‌گه‌رایی دوور بگرن.\nده‌مڕاستێکی زانکۆی ئه‌زهه‌ر (( موحه‌مه‌د ته‌هتاوی)) ئه‌و ته‌قینه‌وه‌یه‌ی وا ناودێر کردووه که له سوود و به‌رژه‌وه‌ندی ئیسلام نییه و ده‌شڵێت ئه‌و کاره‌ی کراوه له دژی ئیسلامه و کاریکی نا لۆژیکیی و نا نئشتیمانییه. وه جه‌ختیشی له‌وه کردۆته‌وه که موسڵمانان به‌رپرسن له پاراستنی کڵێساکان.\nبوترس غالی ، سکرتێری پێشوی نه‌ته‌وه یه‌کگرتووه‌کان ئیدانه‌ی ئه‌و ته‌قینه‌وه‌یه‌ی کردووه و به ته‌له‌فزیۆنی میسری گوتووه ، ئه‌و جۆره ته‌قینه‌وانه وه‌ک بارێکی ئاسایی له پاکستان و ئه‌فغانستان و عێراق ڕووده‌ده‌ن ، به‌ڵام له میسر شتێکی نائاساییه و ده‌شڵێت نابێت ڕێگه به بڵاو بوونه‌وه‌ی ئه‌و جۆره کارانه بدرێت.


د.موسه‌نا ئه‌مین:حه‌یده‌ر عه‌بادی درۆ ده‌كات و ده‌یه‌وێت هه‌رێمی كوردستان فڕێ بدات و زه‌لیل و زه‌بون بكات\nدكتۆر موسه‌نا ئه‌مین سه‌رۆكی فڕاكسیۆنی یه‌كگرتووی ئیسلامی كوردستان له‌په‌رله‌مانی عیراق ده‌ڵێت"حه‌یده‌ر عه‌بادی ڕاست ناكات و درۆ ده‌كات و خوا ڕووی ڕه‌ش بكات ده‌یه‌وێت هه‌رێمی كوردستان هه‌ڵوه‌شێته‌وه ئه‌گه‌ر ئه‌و ڕاستگۆ بوایه له‌گه‌ڵ فه‌رمانبه‌ران و موچه‌خۆرانی هه‌رێمی كوردستان ئه‌وا ده‌بوو چوار ساڵ بوایه پاره‌ی جوتیارانی هه‌رێمی بناردایه.ئه‌و ده‌یه‌وێت هه‌رێمی كوردستان و كورد زه‌لیل و زه‌بون بكات."\nشه‌وی ڕابردوو حه‌یده‌ر عه‌بادی سه‌رۆك وه‌زیرانی عیراق له‌ئه‌ژماری تایبه‌تی خۆی له تۆڕی كۆمه‌ڵایه‌تی فه‌یس بووك له‌په‌یامێكدا بۆ موچه خۆرانی هه‌رێمی كوردستان نوسیبووی"ناڕەزایەتیەکانمان لێرە و لەوێ بیست ،ناتوانم هەمووان ڕازی بکەم، بەشێک پێیان ووتم مامەڵە لەگەڵ حکومەتی هەرێم مەکە ووتم باشە لەگەڵ کێ مامەڵە بکەم لەگەڵ حزبەکان یان کێ،دامانبوو لەگەڵ دەسەڵاتی پارێزگاکان مامەڵە بکەین لە پڕۆژە یاسای بودجەش دامانابوو ، بەڵام سەرجەم فراکسێۆنە کوردیەکان کۆبوونەوەو ئەوەیان ڕەتکردەوە."\nوێنه‌ی پۆسته‌كه‌ی حه‌یده‌ر عه‌بادی-له ئه‌ژماری تایبه‌تی خۆی له‌تۆڕی كۆمه‌ڵایه‌تی فه‌یس بووك\nبه‌ڵام دكتۆر موسه‌نا ئه‌مین ئه‌و قسانه ڕه‌تده‌كاته‌وه و ده‌ڵێت"خوا ڕووی ڕه‌ش بكات،حه‌یده‌ر عه‌بادی درۆ ده‌كات ئه‌و پیاوه پیاوێكی درۆزنه من ده‌یان جار وتومه،ڕاست ناكات ئه‌و ده‌یه‌وێت هه‌رێمی كوردستان هه‌ڵبوه‌شێنێته‌وه و فڕێی بدات وه‌ك پارێزگاكانی تری عیراق مامه‌ڵه‌ی له‌گه‌ڵ بكات."\nدكتۆر موسه‌نا ئه‌وه‌ش ده‌ڵێت"ئه‌گه‌ر ئه‌و ڕاست ده‌كات و مه‌به‌ستی ناردنی موچه‌ی فه‌رمانبه‌رانی هه‌رێم بوو با لیژنه‌یه‌كی بناردایه خۆی له‌به‌رێوه‌به‌رایه‌تیه‌كان موچه‌ی به‌سه‌ر فه‌رمانبه‌راندا دابه‌ش بكردایه به‌ڵام ئه‌و درۆ ده‌كات."\nله‌به‌شێكی تری په‌یامه‌كه‌یدا حه‌یده‌ر عه‌بادی ده‌ڵێت"لە بودجەش پێم وایە هەڵیانگرت،باشە ئەمانە ڕوویدا ، ئێمەش دەمانەوێت لەگەڵ لایەنێک مامەڵە بکەین دڵنیابین لەگەیشتنی موچە بۆ فەرمانبەران ، چۆن دڵنیان لە پارێزگاکانی تری عێراق دەگاتە پارێزگاکان."\nبه‌ڵام سه‌رۆكی فراكسیۆنی یه‌كگرتووی ئیسلامی كوردستان د.موسه‌نا ئه‌مین ده‌ڵێت"ئه‌مجاره‌ش ده‌ڵێم درۆده‌كات ئه‌و له‌ناو بودجه‌دا به پارێزگاكانی باكوری عیراق ناوی هه‌رێمی كوردستانی بردبوو ئێمه ئه‌وه‌مان لادا،دوای ئه‌وه‌ی به‌ده‌بابه‌وه به‌سه‌ر له‌شی پێشمه‌رگه‌دا هاتووه كه‌ركوكی داگیركرد،ئێستا ده‌یه‌وێت ئێمه له‌به‌رخاتری دوو تیكه نانی درۆ و حه‌رام ئه‌وه‌ی لێ قبوڵ بكه‌ین و هه‌رێمی كوردستان هه‌ڵبوه‌شێنێته‌وه كه به‌پێی ده‌ستور دیاری كراوه و بڵێین فه‌رموو جه‌نابت موچه دابه‌ش بكه."\nد.موسه‌نا وتیشی"ئێمه چوار ساڵه شه‌ڕی بودجه و موچه‌ی فه‌رمانبه‌رانی هه‌رێم ده‌كه‌ین به‌ڵام هه‌ردوو حكومه‌تی نه‌عله‌تی و گه‌نده‌ڵ كه‌دێته سه‌ر به‌شی خه‌ڵك درۆ ده‌كه‌ن و ده‌ڵێن فراكسیۆن وا و فراكسیۆنه‌كان وا."\nبه‌بڕوای دكتۆر موسه‌نا ئه‌مین ڕێكه‌وتنی نهێنی له‌نێوان حكومه‌تی هه‌رێم و به‌غداد كراوه و ده‌ڵێت"ژێر به‌ژێر له‌سه‌ر بودجه و موچه ڕێكه‌وتون وه كاتی هه‌ڵبژاردنه بێگومان پشتی یه‌كتر ناده‌ن له زه‌وی."\nپێشتر چه‌ند په‌رله‌مانتارێكی كورد جه‌ختیان له‌سه‌ر وته‌كانی عه‌بادی ده‌كرده‌وه كه پێش نه‌ورۆز فه‌رمانبه‌رانی هه‌رێم دوو موچه وه‌رده‌گرن به بێ پاشه‌كه‌وت."\nد.موسه‌نا ئه‌مین به‌پێویستی ده‌زانێت،ئه‌و په‌رله‌مانتارانه داوای لێبوردن له‌خه‌ڵكی كوردستان و موچه خۆران بكه‌ن و ده‌ڵێت"سه‌د له‌سه‌د پێویسته داوای لێبوردن بكه‌ن،من ئه‌وكاته و چه‌ند جاریش پێم وتون بڕوا به عه‌بادی مه‌كه‌ن ئه‌و درۆ ده‌كات ئه‌گه‌ر ڕاستگۆ بوایه چوارساڵه پاره‌ی جوتیارانی ده‌نارد كه‌هه‌موو جارێك هه‌رده‌ڵێ به‌سه‌رچاو ئیشه‌ڵا ده‌ینێرم و نه‌شیناردووه،به‌ڵام به‌داخه‌وه موزایه‌داتی حیزبی زاڵ بوو ئه‌و جۆره لێدوانانه‌یان ده‌دا."\nده‌قی گفتوگۆكه‌ی ژیار محه‌مه‌د له‌به‌شی كوردی ده‌نگی ئه‌مریكا له‌گه‌ڵ د.موسه‌نا ئه‌مین


خراپی هەلومەرجی ژیان، و گرانبوونی گوزەران! – hkkurdistan\nHome 6 ئەرشیفی بابەتەکان 6 خراپی هەلومەرجی ژیان، و گرانبوونی گوزەران!\nخراپی هەلومەرجی ژیان، و گرانبوونی گوزەران!\nوەرگێران و ئامادەکردنی/ ئاراس ڕەشید\nژمارەیەک لە وڵاتانی عەرەبی و ئیسلامی، ڕووبەڕووی خۆپیشاندان بوونەوە دژ بە حکومەتەکانیان. ئەمەش هۆکاری سەرەکی هەلومەرجی خراپ و گرانی گوزەرانی هاووڵاتیان بوو. هەروەها بەرزبوونەوەی بەردەوامی نرخی خۆراکە سەرەکیەکان، بۆیە لە زۆرێکیاندا بە (خۆپیشاندانی نان) ناو دەبران.\nلە مانگی دیسەمبەری ٢٠١٧، زنجیرەیەک لە کاری توندوتیژی و خۆپیشاندان لە شارەکانی هەرێمی کوردستان دەستیپێکرد. دوای ئەوەی خۆپیشاندەران و ناڕازیان ئاستی داواکاریەکانیان بەرزکردەوە بۆ ڕووخانی حکومەتی هەرێم، ئەمەش لە ئەنجامی پێڕەوکردنی حکومەتی هەرێم بۆ سیاسەتی سک هەڵگوشین و لەبەرگرتنەوە، و بڵاوبوونەوەی گەندەڵی و نەدانی مووچەی فەرمانبەران لە هەرێم. خۆپیشاندانەکان لە شاری سلێمانی و رانیە و کۆیە و قەڵادزێ و چەند شارۆچکەی دیکە دەستی پێکرد، بە بەشداری هەزاران خەڵکی ناڕازی لە ناویاندا مامۆستا و فەرمانبەر و چالاکوانان.\nلەو خۆپیشاندانانەدا ٣ کەس بوونە قوربانی و پتر لە ٨٠ کەسیش بریندار بوون. ڕێگەی زۆرێک لە ڕێگای سەرەکی شارەکان و شەقامەکان گیرابوون. هەروەها خۆپیشاندەران چەند بارەگایەکی حیزبەکانیان سووتاند لەگەڵ هەندێک دەزگای حکومی. شایانی باسە کە دەسەڵاتداران و هێزە ئەمنیەکانیان لە سلێمانی هەڵیانکوتایە سەر بینای تەلەفزیۆنی ئەهلی NRT و دوای سووتان و تاڵانکردنی زۆرێک لە ئامرازەکان، پەخشی ئەو کەناڵەش بۆ ماوەی هەفتەیەک ڕاگیرا.\nناجێگیری لە هەرێمی کوردستان پاش ئەوە زیاتر بوو کە حکومەتی مەرکەزی عێراق، ئەنجامدانی ریفراندۆمی کردە پاساو بۆ هیرش ملهوری نواندن بەرامبەر خەڵکی کوردستان، لەچوارچیوەی ململانێییان لەگەڵ دەسەڵاتی بزوتنەوەی کوردایەتیدا.\nپایتەختی عێراق بەغدا، لە مانگی فێبریوەری ٢٠١٧ دا ڕووبەڕووبوونەوەی خوێناوی ڕوویاندا. دەیان هەزار کەس لە خەڵک و هەوادارانی مقتدی سەدر بەشداریان تێدا کرد. داوکاریەکان لە بەرامبەر( گەندەڵی حکومەت، و گۆڕانکاری لە کۆمسیۆنی باڵای هەڵبژاردنەکان) بوو. هەواڵەکان جیاواز بوون لە ژمارەی کوژراو و بریندارەکاندا. وەزارەتی ناوەخۆی عێراق، کوشتنی یەک پۆلیس و ٧ بریندار لە لە هێزەکانیان، بەڵام ژمارەی کوشتن و برینداری خۆپیشاندەرانی ئاماژە پێنەکردبوو. ڕاپۆرتی سەرچاوەکانی ڕەوتی سەدر، ئاماژەیان بە کوژرانی ٥-٧ کەس وبرینداربوونی پتر لە ٣٢٠کەس دابوو. ڕووبەڕووبوونەوە لە کاتێکدا لە نێوان هێزە ئەمنیەکان و خۆپیشاندەران ڕوویدا بوو، کە خۆپیشاندەران هەوڵیاندا لەو پردە بپەڕنەوە کە دەچێتە ناوچەی سەوز. هێزە ئەمنیەکان دەستیانکردبوو بە بڵاوکردنەوەی گازی فرمێسکاوی و تەقە لە خۆپیشاندەران. پاشان سەدر سەرۆک وەزیران( عبادی) تێدا بەرپرس کرد، لەوەی ڕوویداوە، و هۆشداری دا لە وەڵامی شۆڕشگێران کە بەهێزتر دەبێ لە داهاتوو.\nلە ٩ی جەنیوەری ٢٠١٨ دا خۆپیشاندەران ڕووبەڕووی حکومەت بوونەوە. لە سەرەوەیاندا، پزیشکەکان و هێزە ئەمنیەکان ڕووبەڕووی یەکتربوونەوە، دوای ئەوەی هێزەکان ڕێگریانکرد لە گەیشتنی خۆپیشاندەران بۆبەردەم پەرلەمان. داواکاریەکانیان بریتی بوون لە( هەڵوەشاندنەوەی خزمەتی مەدەنی و سەربازی، و دژ وەستانەوە لە بەرامبەر بڕیاری قەدەغەکردنی خۆپیشاندان لە شەقامی شارە گەورەکان، بەبێ مۆڵەت). لە ئەنجامدا ٢٠ پزیشک بریندار بوون، و ژمارەیەکیش لە پۆلیس بریندار بوون(بەپێی ڕێخکەری پزیشکانی موقیم لە جەزائیر). بەخێرایی خۆپیشاندانەکان لە شارەکانی وەهران و قوستەنتینە و عنابة دەستی پێکرد. بڕیاری حکومەت قەدەغەکردنی هاوردنی سەدان بەرهەم لە سەرەتای ئەمساڵ، هۆکار بووە بۆ بەرزبوونەوەی نرخی زۆرێک لە کاڵا سەرەکیەکانی وەک( سەوزە، شیرەمەنی، مەوادی بینا، ئامێری کشتوکاڵی و شتی تر، کە بووەتە هۆی کەم بوونی لە بازاڕەکان، وبەرزبوونەوەی نرخەکانیان.\nبەرزبوونەوەی نرخی هەندێک کاڵای سەرەکی و خۆراک لە سەرەتای ئەمساڵ، بۆ %١٠٠ ی نرخەکانیان، بووە هۆی ناڕەزایەتی و خۆپیشاندان لە سەرتاسەری وڵات. دوای ئەوەی حکومەت بڕیاریدا کە واز لە هاوردەکردنی گەنم بهێنێت، وبەجێی بهێڵێت بۆ کەرتی تایبەت بۆئەوەی ئەو کارە بکات. سەدان هاووڵاتی خوێندکاران لە شاری الدمزین لە یەکەم هەفتەی جەنیوەری ئەم ساڵ هاتنە سەر شەقام، بۆ دەربڕینی تووڕەیی خۆیان لەم ئاوسانە ئابووریەی، کە بوەتە ئەرکێکیتر بەسەر شانی هاووڵاتیانی سودانی، کە خۆیان دەرگیری کەمی داهاتن، بەڵام دەسەڵاتداران سەرکوتی ئەو ناڕەزایەتیانەیان کرد، بە ڕشتنی گازی فرمێسکاوی، کە بوە هۆی گیان لەدەستدانی خوێندکارێک، و برینداربوونی ژمارەیەکی دیکە، لە شاری الجنینة.\nتونس:لە تونس، گەنجێکی تونسی لە دووەم هەفتەی جەنیوەری ئەمساڵدا گیانی لەدەستدا، لە ناڕەزایەتیەکانی دژ بە حکومەت لە شاری تەبەربە. ڕووبەڕووبوونەوەی خۆپیشاندەران و دەسەڵاتدارانی حکومی، بەهۆی زیادبوونی، نرخی کاڵاکان، و بەرزبوونەوەی باجی تازە لەسەر هاووڵاتیانەوە بوو، کە هاوڵاتیان خۆیان گیرۆدەی کەمی داهاتن. ناڕەزایەتیەکان فراوان بوونەوە لە تالە و قەسرەین، بۆ نزیکەی ١٠ شار و شارۆچکەی دیکە لە تونس. لە ناویاندا(بو زید، بوحجلة،.. ولوسلاتیة، و فیانة و الکاف). بووە هۆی برینداربوونی ٥ کەس لە ئەنجامی بەکارهێنانی هێز و گازی فرمێسک ڕژێن، لە لایەن دەسەڵاتەوە بۆ بڵاوەپێکردنی خۆپیشاندەران. ئەم خۆپیشاندانانە لە ٧ی جەنیوەری ئەمساڵ، لە شاری تالە دەستیپێکرد. بەدواییدا توڕەیی شەقامی تونسی لە ئەنجامی بەرزبوونەوە گرانی هەلومەرجی گوزەران و خراپی ژیان، لە ئەنجامی زیادبوونی باج، کە حکومەت لە سەرەتای ئەمساڵدا بڕیاری لەسەردا ٢٠١٨. هەر لەسەرەتای ئەمساڵیشدا دەستکرا بەجێبەجێکردنی. حکومەت دەڵێ” ئەم باجە تەنها کاڵا بەکارهێنەرە هاوردەکان دەگرێتەوە، و توخنی کاڵا سەرەکی و خۆراکیەکان ناکەوێت.\nناڕەزایەتیەکانی ئەم دوایانەی ئێران لە شاری مەشهەد دەستی پێکرد (کە دووەم گەورە شاری ئێرانە)، دوایی بۆ شارەکانی دیکە بڵاوبۆوە. هۆکاری سەرەکی و راستەوخۆ لە شاری مەشهەد گوایە( داخستنی ٣ دەزگای گەورەی قەرز وەرگرتنە). هەروەها شکستی پرۆژەیەکی زەبەلاح، کە دروستکردنی شارێکی تازەیە نزیک مەشهەد، کە بوە هۆی زیان لێکەوتنی هەزاران لە سەرمایە گوزاران و بەشداربوان لە پارەکانیان. هۆکاری دیکەش هەن بۆ فراوانبوونەوەی ناڕەزایەتیەکان بۆ شارەکانی دیکە گرنگترینیان:\nبەرزبوونەوەی نرخی کاڵا و خۆراکی سەرەکی، بەرزبوونەوەی ڕێژەی بێکاری بەڕێژەی ١٢.٤% ، بەزیادی ٤.١% لە ساڵی ڕابردوو، بەپێی ناوەندی ئاماری ئێرانی. هەروەها دیاردەی گەندەڵی و خراپی ئیدارەدان، و بەرزبوونەوەی هەلاوسان و گەیشتنی بە ٨%. بەجۆرێک ڕێکەوتنی ناوکی ئەتۆمی و لابردنی سزا ئابووریەکان، نەبوونە هۆی کەمکردنەوەی هەڵاوسان بە ڕادەی چاوەڕوانکراو. خۆپیشاندەران ئەم شیعارانەیان دەگوتەوە، کە تێیدا ئیدانەی دەستێوەردانی سەربازی ئێرانن لە هەندێک وڵاتی ناوچەکە وەک(سوریا، غەززە، لوبنان، یەمەن و عێراق…).شیعاری( نە غەززە و نە لوبنان، ژیانی ئێمە لە ئێران) دەگوترایەوە. شایانی باسە، ئیستا خۆپیشاندانەکانی ئێران پێیان ناوەتە قوناغی باڵاترەوە هەم زوربەی شاروشارۆچکەکانی گرتۆتەوە و هەم خواستی خۆپێشاندەران چۆتە ئاستی باڵاترەوە لە پاڵ داخوازی بۆ نان و کارو ئازادی، خواستی روخانی رژێمیش هاتۆتە ئارا…


هۆشداریی له هاتنی شه‌پۆلێكی تری كۆرۆنا ده‌درێت – Knwe.org\nسەرەکی » راپۆرت » هۆشداریی له هاتنی شه‌پۆلێكی تری كۆرۆنا ده‌درێت\nهۆشداریی له هاتنی شه‌پۆلێكی تری كۆرۆنا ده‌درێت\nله‌ناو نه‌خۆشخانه‌ی عه‌لی ناجی_م له شاری سلێمانی كه تایبه‌ته به پشكنینی كۆرۆنا، هه‌ر هاووڵاتییه‌و له شوێنی جیاوازه‌وه دێن بۆ پشكنینی كۆرۆنا هه‌ندێكیان به ئه‌نجامی پۆزه‌تیڤ و هه‌ندێكی تریان به ئه‌نجامی نێگه‌تیڤه‌وه ده‌گه‌ڕێنه‌وه ماڵه‌وه.\nسه‌رخێڵ ئازاد به‌ڕێوه‌به‌ری نه‌خۆشخانه‌ی عه‌لی ناجی به كوردستان نوێی راگه‌یاند «به‌راورد به مانگی رابردوو ژماره‌ی ئه‌و هاووڵاتییانه‌ی بۆ پشكنین روو له نه‌خۆشخانه‌كه ده‌كه‌ن به‌رزبووه‌ته‌وه«.\nچه‌ند حاڵه‌تێكی نەوەی نوێی کۆرۆنا تۆماركراوه\nله سه‌ره‌تای ئه‌م مانگه‌وه شه‌پۆلێكی تری كۆرۆنا رووی له پارێزگاكانی ناوه‌ڕاست و باشووری عیراق كردووه و حاڵه‌تی توشبوون به ڤایرۆسی نەوەی نوێی كۆرۆنا تۆماركراوه و به‌هۆیه‌وه قه‌ده‌غه‌ی هاتوچۆی مه‌رجدار جێبه‌جێده‌كرێت.\nله هه‌رێمی كوردستانیش چه‌ند حاڵه‌تێكی توشبوون به نەوەی نوێی کۆرۆنا تۆماركراوه و به‌رپرسانی ته‌ندروستی هۆشداری ده‌ده‌ن له به‌رزبوونه‌وه‌ی حاڵه‌ته‌كانی توشبوون به كۆرۆنا.\nسه‌باح هه‌ورامی به‌ڕێوه‌به‌ری گشتی ته‌ندروستی سلێمانی به رۆژنامه‌نووسانی راگه‌یاند «پێشبینی ده‌كه‌ن له سه‌ره‌تای مانگی ئازاردا شه‌پۆلێكی تری كۆرۆنا روو له هه‌رێم بكات»\nئێستا له ته‌واوی هه‌رێمی كوردستان له 11 نه‌خۆشخانه توشبووانی كۆرۆنا خه‌وێنراون و 10 نه‌خۆشخانه‌ی تریش كه پێشتر تایبه‌تكرابوون به توشبووانی كۆرۆنا ئێستا نه‌خۆشیان تێدا نییه‌و له حاڵه‌تی ئاماده‌باشیدان.\nلێپرسینه‌وه له بازگه‌كان زیاتر ده‌كرێن\nتا ئێستا راگه‌یاندنی قه‌ده‌غه‌ی هاتوچۆی گشتی و داخستنی ده‌رگای قوتابخانه‌كان بژارده‌ی سه‌ره‌كی نین بۆ رێگری له كۆرۆنا، به‌ڵام لیژنه‌ی باڵای رووبه‌ڕوبوونه‌وه‌ی كۆرۆنا له دوایین كۆبونه‌وه‌یدا، بڕیاریدا رێكاره‌كانی خۆپارێزی توندتربكرێنه‌وه به تایبه‌ت له هاتنی خه‌ڵك و گه‌شتیار له شاره‌كانی عیراقه‌وه بۆ هه‌رێم، ئاسۆ حه‌وێزی وته‌بێژی وه‌زاره‌تی ته‌ندروستی به كوردستانی نوێی راگه‌یاند « پێویسته رێگه نه‌درێت هیچ كه‌سێك به‌بێ پشكنین داخڵی شاره‌كانی هه‌رێم ببێت».\nله شه‌پۆلی پێشووی كۆرۆنادا به‌شێك له توشبوانی كۆرۆنا له نه‌خۆشخانه تایبه‌ته‌كان چاره‌سه‌ریان بۆ ده‌كراو ئه‌وه‌ش بارگرانی خستبووه سه‌رشانی هاووڵاتیان لیژنه‌ی ته‌ندروستی په‌رله‌مانی كوردستانیش له كۆبوونه‌وه‌ی خۆیدا هه‌ڵسه‌نگاندنی بۆ دۆخی كۆرۆنا كردووه و بڕیاره هه‌فته‌ی داهاتوو له‌گه‌ڵ به‌رپرسانی وه‌زاره‌ت كۆببنه‌وه بۆ گفتوگۆكردن له‌سه‌ر ئاماده‌كارییه‌كان بۆ ئه‌گه‌ری هاتنی شه‌پۆلێكی نوێی كۆرۆنا.\nلوقمان وه‌ردی ئه‌ندامی لیژنه‌ی ته‌ندروستی له په‌رله‌مانی كوردستان به كوردستانی نوێ-ی راگه‌یاند.» كه‌رتی گشتی ته‌ندروستی له دۆخێكی خراپدایه و چاودێریی وه‌زاره‌تیش بۆ كه‌رتی تایبه‌ت زۆر لاوازه«.\nهاتنی ڤاكسینه چینییه‌كه نزیكه\nبه‌پێی لێدوانی حه‌سه‌ن ته‌میمی وه‌زیری ته‌ندروستی عیراق بڕیاره به‌م زووانه یه‌كه‌م كاروانی ڤاكسینی سینۆفارمی چینی بگاته عیراق و به‌شی هه‌رێمی كوردستانیشی تێدایه، جگه له‌وه‌ی به وته‌ی وه‌زیری ته‌ندروستی هه‌رێم بێت له‌گه‌ڵ كۆمپانیاكانی به‌رهه‌مهێنانی ڤاكسین له‌سه‌ر خه‌تن بۆ ئه‌وه‌ی ژماره‌یه‌ك ڤاكسین بكڕن و كۆماری چینیش بڕیاریدراوه بڕی پێنج هه‌زار ڤاكسین بۆ هه‌رێم دابین بكات و پاش ته‌واوكردنی رێكاره‌كانی گه‌یاندن ده‌گاته هه‌رێمی كوردستان.\nپێدانی ژه‌مه ڤاكسین له‌لایه‌ن لیژنه‌یه‌كی پسپۆڕه‌وه له وه‌زاره‌تی ته‌ندروستی دیاریكراوه و به‌پێی لێدوانێكی وه‌زیری ته‌ندروستی سه‌ره‌تا پزیشك و كارمه‌ندانی ته‌ندروستی دواتر هێزه ئه‌منییه‌كان و دوای ئه‌وانیش كه‌سانی به‌ته‌مه‌ن و ئه‌و كه‌سانه‌ی نه‌خۆشییه درێژخایه‌نه‌كانیان هه‌یه ڤاكسینیان پێ ده‌درێت و دواتر ئه‌و كه‌سانه‌ی پێویستیانه.\nله نه‌خۆشخانه حكومییه‌كانی هه‌رێمی كوردستان پشكنینی كۆرۆنا له رێگه‌ی لوت و ده‌ستنیشانكردنی به‌رگری له‌ش و رێژه‌ی هه‌وكردن له خوێندا ده‌ستنیشان ده‌كرێن و له به‌رامبه‌ردا ته‌نها پاره‌ی بلیت بڕین له هاووڵاتیان وه‌رده‌گیرێت، ئه‌و هاوڵاتییانه‌شی سه‌فه‌ری ده‌ره‌وه‌ی وڵات ده‌كه‌ن بۆ پشكنینه‌كه بڕی 60 هه‌زار دیناریان لێ وه‌رده‌گیرێت، ئه‌وه له كاتێكدایه له نه‌خۆشخانه تایبه‌ته‌كانیش به‌بڕه پاره‌ی جیاواز پشكنین بۆ توشبووانی كۆرۆنا ده‌كرێت.\nجه‌خت له رێكاره‌كانی خۆپارێزی ده‌كرێته‌وه\nوه‌زاره‌تی ته‌ندروستی له پلانیدایه له رێگه‌ی زیادكردنی ژماره‌ی پشكنین و زوو ده‌ستنیشانكردنی توشبووانی كۆرۆنا رێگری بكات له زیاتر بڵاوبوونه‌وه و به‌رده‌وام جه‌خت له‌وه ده‌كاته‌وه به‌ستنی ماسك سه‌ره‌كیترین رێكاره بۆ دوركه‌وتنه‌وه و رێگریكردن له كۆرۆنا و هێواشكردنه‌وه‌ی هه‌ر شه‌پۆلێكی تری ئه‌و ڤایرۆسه كه روو له هه‌رێمی كوردستان بكات.\nله مانگی ئازاری ساڵی رابردوو یه‌كه‌م حاڵه‌تی توشبوون به كۆرۆنا له هه‌رێمی كوردستان تۆماركرا و به‌پێی دوایین راگه‌یه‌ندراوی وه‌زاره‌تی ته‌ندروستی تا ئێستا یه‌ك ملیۆن و 159 هه‌زار و 199 پشكنین بۆ هاووڵاتیان كراوه، 108 هه‌زار و 62 كه‌س توشی كۆرۆنا بوون، 103 هه‌زار و 78 كه‌س چاكبوونه‌ته‌وه، سێ هه‌زار و 510 كه‌س به كۆرۆنا گیانیان له‌ده‌ستداوه و هه‌زار و 474 كه‌سیش له‌ژێر چاره‌سه‌ردان كه ژماره‌یه‌كیان له نه‌خۆشخانه‌كانی تایبه‌ت به توشبوانی كۆرۆنا خه‌وێنراون و ژماره‌یه‌كی كه‌میشیان له هۆبه‌كانی چاودێری چڕدان.